Batzar orokorra egingo den arren, Gorrixen Egune ez du ospatuko aurten Anaitasunak - - Maxixatzen.eus\nBatzar orokorra egingo den arren, Gorrixen Egune ez du ospatuko aurten Anaitasunak\nC.D. Anaitasuna 2020-06-11 15:56\nEkainaren 19an, ostirala, izango da batzarra Elkargunean.\nAurtengo Gorrixen Egune bertan behera uztea erabaki du Anaitasuna futbol taldeak. Hala ere, urtero egiten den Anaitasunaren Ohiko Batzar Orokorra ekainaren 19an, ostirala, izango da. Elkargunean jarri dute hitzordua, 19:00etan.\nAnaitasunaren denboraldi amaierako batzar orokorra hurrengo astean egingo den arren, ekain amaierarako aurreikusita zegoen Gorrixen Egune, bertan behera geldituko da.\nEkainaren 19an, ostirala, izango da Anaitasunaren aurtengo Ohiko Batzar Orokorra. Batzarra Elkargunean izango da, 19:00etan, Herriko Plaza aretoan eta bertan denboraldi honetako eta datorreneko hainbat puntu izango dituzte aztergai Zuzendaritza Batzordeko kideek. Gaur egungo egoera kontuan izanda, Batzar Orokorrean ere, segurtasun neurri guztiak errespetatuko dira. Gauzak honela, maskaren erabilera derrigorrezkoa izango da eta horrelakorik izan ezean, antolakuntzak berak, aretoan jarriko ditu maskarak eskuragarri.\nGorrixen Egune, bertan behera\nUne ona bazen ere lortutakoak gogoz ospatzeko, Covid 19ak gure nahiak zapuztu ditu. Pandemia eta honek ekarri dituen neurriak medio, Anaitasunan jokatutako guztien omenez egiten den eguna bertan behera uztera behartuta ikusi gara. Hala eta guztiz ere, gure talde guztien esfortzua txalotzeko eta eskertzeko bestelako moduak bilatzeko lanetan jarraitzen dugu.


Urmuga larunbatean amaituko dute, Izaban | Bizigiro | Berria\nmendiak eta musika\nUrmuga larunbatean amaituko dute, Izaban\nJaialdi berezia egingo dute zeharkaldiari bukaera emateko. Mendia eta musika lotzen dituen zeharkaldia arrakastatsua izaten ari da,.\nUrmugako ibiltariak, lainopean Felipe Uriarte Tamaina handiagoan ikusi\n2021eko uztailak 29 10:09\nOrhi mendira igo dira gaur Urmugako ibiltariak, eta han izan dute zain Donostiako Orfeoia; Erraizeko leporaino iritsiko dira bihar. Eta larunbatean, hemeretzi etapa egin ostean, amaierara iritsiko dira Urmugako ibiltariak. Izaban (Nafarroa) egingo dute bukaerako festa, goizean Hiru Erregeen Mahaira igo eta gero.\nLarunbateko bukaera festan, eguerdian txistulariak izango dituzte kalez kale; eta 12:30ean, euskal sagardo eta gazta dastaketa egingo dute Izabako Pax Avant plazan. Mikel Garaizabal sommelierraren laguntza izango dute, gainera. Arratsaldean musikaz gozatzeko modua egongo da: 18:00etan, Jarauta 69 musika taldeak alaituko du giroa; eta 20:00etan, Ibil Bedi taldeak emango du azken kontzertua. Hor egingo dute amaiera ekitaldia, Pax Avant plazan. Egunean zehar, artisauen eta bertako produktuen azoka jarriko dute Izabako kaskoan.\nUztailaren 13an ekin zioten bideari Urmugako ibiltariek. Orduz geroztik, egunero idatzi dute bidetik Felipe Uriartek, beste antolatzaileek eta sortzaileek. Azkeneko egunetan ere haien bizipenak eta iritzi zutabeak irakurri ahalko dira egunkariko Udagiro sailean. Mendia eta musika uztartzen ditu egitasmoak, Euskal Herria mendiz mendi zeharkatuz, eta bide batez euskal musikarien kontzertuak paraje ederretan antolatuz.


Igerilekuetako abonamendua egiteko aukera dago herrian | El Diario Vasco\nAlto-urolaIgerilekuetako abonamendua egiteko aukera dago herrian\nIgerilekuetako abonamendua egiteko aukera dago herrian\nIgerilekuak. Ormaiztegiko igerilekuarekin akordioa. / ZERKI\nGALILEA ITSASO. Sábado, 30 junio 2018, 00:14\nOrmaiztegiko igerilekurako akordioa sinatu du Itsasoko udalak, gure herritarrek piszinako sarrera eta abonamenduak Ormaiztegiko herritarren antzera egin dezaten.\nOrmaiztegiko igerilekua ekainaren 22an zabaldu zen eta datorren irailaren 9rarte egongo da martxan, eta Itsasoko herritarrak akordioa dute Ormaiztegiko udalarekin hau erabili ahal izateko.\nIgerilekua goizeko 11:00etatik arratsaldeko 20:00etara bitartean dago zabalik eta taberna zerbitzua ere izango da bertan. Itsasoko herritarrek sarrera eta abonuak, Ormaiztegikoen antzera egiteko aukera dute orain, eta edozein motako abonamendua egiteko, bakoitzak eraman behar duen dokumentazioa honakoa izango da: Familia Liburua edo NANa; NAN neurriko argazki bat; erroldatze agiria; edota langabe edo jubilatu egoeraren ziurtagiria, banakako abonuetan obaria lortu ahal izateko.\nAbonamenduak Ormaiztegiko Udal Bulegoetan egin daitezke goizeko 10:00etatik 13:00etara, eta tarifak ondorengoak dira: hiru urtetik beherakoak doan sartuko dira; 4tik 17 urtera: 3 euro; eta 18 urtetik aurrera, 4,50 euro. Langabe eta jubilatuek %50eko deskontua izango dute. Abonamenduen kasuan, senar emazteek edo egitatezko bikoteek, 60 euro ordainduko dituzte; familiarra seme alaba batekin, 70 eurodira; familiarra bi seme alabekin, 80 euro dira; familiarra hiru seme alaba edo gehiagorekin (20 urte arteko seme-alabak), 80 euro izango dira.\nEl ambulatorio implanta un nuevo modelo asistencial a los pacientes\nCine club, teatro y rock and roll\nEuskadi Langukoia propone hoy abordar el empleo y la participación ciudadana\nFamilia Lagun, propuesta pionera en Gainzuri\nButak 21 proyectará la cinta polaca 'Cold war' en el cine club de mañana\nLehenengo udalekuetan kirolaz blai Sábado de dantza y recortadores


Anporretako tontorra eta bide homologatu bat prestatuko dira - Mondraberri\nMapa: Mendikat.net / Testua eta argazkiak: Gontzal Landa Herbias / 2016ko uztailak 6, asteazkena\nBesaide Mendizale Elkarteak eta Udalak egitasmo bi aurkeztu zituzten atzo eguerdian Anporretako tontorrean:\nIbilbide homologatu berri bat\nAnporretako tontorra txukuntzea\nBiek ala biek helburu dute balioan jartzea herriko hainbat paraje. Aurkezpenean Maria Ubarretxena alkateak iragarri zuen Udalak Anporretako tontorra erosiz berreskuratuko duela:\n"Helburua da mendi-tontor bat berreskuratzea, Arrasateko tontor esanguratsu hau publiko bilakatzea".\nBertan "pinuak kendu egingo dira eta Anporretako tontorra txukunduko da", hain zuzen, "jendea etor dadin eta goza dezan".\nEgitasmo hau osagarria da Besaide Mendizale Elkartea lantzen dabilen beste egitasmo batekin: ibilbide homologatu bat prestatzea, besteak beste, Anporretatik bertatik igaroko dena.\nElkarteko lehendakariak, Aitor Zubiagak, aurkezpenean baloratu zuen "udaletxearekin elkarlanean, guk eremu hau herriarendako oso interesgarria eta erakargarria" ikusten dutela.\nAzpimarratu zuen bezala, "tontor hau nahiko ezezaguna da, eta jendea aurkitu nahi izaten du. Zailtasun horiek kentzeko, egitasmoak baliagarriak izango dira".\nBesaide elkartea prestatzen dabilen ibilbidea ondokoa dugu: Monterron - San Kristobal - Hidalgobaso - Anporreta - Meatzerreka (edo Sara) - Monterron.\nAbiapuntua Monterron izango da, "guretako leku enblematikoa", eta San Kristobalera igo ostean, Hidalgobason ibiliko da "bertan harizti bat landatuko" delarik. Ondoren, Gipuzkoako Foru Aldundiaren lursail zabal batetik igaroko da, Anporretara igoz.\nMendi honek hainbat altxor gordetzen ditu. Esate baterako, Anporretako tontorrean 1936ko Gerrako trintxera bat dago, eta mendi honetan ere Gerra Karlistakoa izan daitezkeenak ere egon badaude.\nParaje honetan ere tumulu megalitiko bat egon liteke, baina hori oraingoz ezin da ziurtatu, eta ikertu egin beharko da.\nDena den, "Anporreta alineaturik dago Bergarako Irutontorreta mendiarekin, eta han trikuharri baten aztarnak aurkitu dituzte", azaldu zuen atzoko aurkezpenean Ibon Arrupe zinegotziak.\nHorregatik, Udaleko Kultur Sailak eta Arrasate Zientzia Elkarteak antolaturik, indusketak egin asmo dira.\nAnporretako tontorra 582-585 metrora dago, eta batzuen hitzetan Arrasateko mendirik altuena da, baina Besaide Mendizale Elkarteko lehendakariak azaldutakoaren arabera, Labasur (677 metro) garaiagoa da, Besaidetik gertu, Udalatxen magalean.\nBidean aurrera eginda, Iturritxipigainera iritsiko gara, Anporreta eta Meatzerreka artean. Aitor Zubiagak herritarrei gomendatzen die bertako ikuspegiaz gozatzera:\n"Bertatik Udalatx zoragarri ikusten da, parez pare, bertan mendizalea Udalatxen handitasunaz harritzen da eta gozatzen du".\nIbilbidea ia osorik zehaztuta dago baina falta da aukeratzea Saratik edo Meatzerrekatik igaroko den.\nMietzerreka mende askotan meatzagintzan jo eta su aritu zen, eta gure herriaren historian garrantzi handia izan du.\nParaje hauetan, Udalatxen magalean, herriari aberastasun handia eman zieten Lugorri, Montzon, Galarra,... aurki daitezke.\nBidean aurrera eginda, San Baleixon "harizti bat berreskuratzen gabiltza Udalarekin elkarlanean, eta bertan ibilbideko atsedenleku bat egongo da".\nIbilbide honek ere Arrasate-Kanpazar-Elorrio arteko Errege Bidea ere erabiliko luke: "Iaz zati bat berreskuratu zen, eta ibilbideari amaiera emateko, Fiateko tailerretik bidezidor bati jarraituz Monterronen bukatuko litzateke". Aitor Zubiagak azpimarratu du "ibilbide honek beste Arrasate bat erakutsiko duela".\nBesaide elkarteak aurkezpenean azaldu zuen bera arduratuko dela ibilbidea atontzeaz. "Ibilbidea oso erosoa da, eta 10 kilometro inguruko luzera izango du". Beraz, "PR bat ("Pequeño Recorrido") izango da, eta alternatibak eskainiko ditu".\n[Goiko argazkian, ezkerretik: Ibon Arrupe Ingurumen zinegotzia, Aitor Zubiaga Besaide Mendizale Elkarteko lehendakaria, Maria Ubarretxena alkatea, Piter Encinas zinegotzia, Rafa Ugarte Udaleko Ingurumen Saileko arduradun teknikoa eta Pello Garai Udaleko Ingurumen Saileko teknikari].\nAnporretako egitasmora itzuliz, tontorra erosi ahal izateko, Udalak "oraingo jabe pribatuarekin tratua itxi du", alkateak azaldu bezala.\nUdalak oraingo jabeari 3 hektarea erosiko dizkio (32.262 metro koadro), eta egitasmo honen aurrekontua denera 18.000 € ingurukoa izango da. "Kostu horren barruan lurra eta egungo pinuak erostea daude. Udalak 0'6 € ordainduko ditu metro koadroko, pinuaren prezioa barne".\nOndoren, tontorraren inguruko hektarea bateko pinuak botako dira, eta Udalak saldu egingo ditu, hala "2.000-3.000 € berreskuratzea espero da", Ibon Arrupe zinegotziak azaldu bezala.\nIbilbide homologatuari dagokion aurrekontua "aurrerago zehaztuko da". Dena den, litekeena da aurrekontu apala izatea: "Ibilbide hasieran panel bat eta bidean zehar seinale bertikalak jartzea baino ez da behar funtsean".\nDetaile batzuk baino ez dira falta: "Ibilbidea Saratik edo Meatzerrekatik igaroko den zehaztea, eta agian bide pribaturen batetik igaroko balitz, jabearekin hitz egitea".\nAnporretako lur-saila erostea Udal-plenoa aztertuko du hurrengo astean. Diktamina aho batez onartu da Batzordean, "eta beraz ez dugu aurreikusten arazoa egongo denik", aurreikusi du alkateak.\n"Pinuak aurten Gabonen aurretik botatzen hastea aurreikusten dugu, eta beste ekimenak datorren urtera begirakoak dira".


Salgaien hiri-banaketaren garrantzia - SUM Congress Bilbao 21\n6 July, 2021 6 July, 2021 by Admin\nSalgaien hiri-banaketa oso eraldatuta dago, merkataritza elektronikoaren hazkunde handiagatik eta azken miliako ibilbideen gorakadagatik; izan ere, nahiz eta tokiko esparruan jardun, udalaz gaindiko mailan ere eragina dute. Hiri-logistikak funtsezko eginkizuna du hirien funtzionamendu egokirako, nahiz eta, askotan, gai hori ez den politika publikoaren ikuspuntutik lantzen.\nHori dela eta, Europako Batzordeak adierazi du salgaien hiri-banaketa (DUM, gaztelaniaz) gai garrantzitsua dela hiri-mugikortasuneko neurrien paketearen barruan. Salgaien banaketaz arduratzen den flota berritzeko neurriak ezarri behar direla adierazi du, parke jasangarri bat lortze aldera, eta aldi berean, trafiko-pilaketaren aurkako politikak gauzatu behar direla. Horrez gain, kontuan hartu behar da politika horiek “esparru bat – entregatzeko espazioak, erregulazioak, pizgarriak, etab. – eman behar dutela, operadore pribatuek teknologia berrietan eta soluzioetan inbertsioak egiteko negozio-testuinguru egokia bermatzeko”. Jarraian, salgaien hiri-banaketaren eredua eraldatzeko agenda politikoan dauden politika publiko batzuk aurkezten dira.\nSalgaiak biltzeko guneak (PRM, gaztelaniaz) ezartzea izan da adostasun handiena sortu duen neurrietako bat, batez ere DUMaren ondorioz hiri-pilaketa gehien izan dituzten hiriguneetan. PRM ereduak sistema bat proposatzen du, non merkataritza-establezimenduek, biltegiek edo antzekoek azken miliara banatzen den merkataritza elektronikoko paketeak jasotzeko gune gisa funtzionatzen duten. Hori, hiri-pilaketa hobetzeaz gain, pizgarria ere izan liteke merkataritza elektronikoaren erosleek tokiko merkataritza-establezimenduen ondasunak eta zerbitzuak kontsumi ditzaten. Sistema horrek paketeak banatzeko azken miliako zerbitzuarekiko osagarritasuna eskatzen du; izan ere, neurri osagarri gisa ikusten da, eta merkataritza elektronikoko enpresei, azken miliako salgaien banatzaileei, tokiko merkataritzari eta erosleari mesede egin liezaieke.\nAdostasun handia duen bigarren ekimen bat salgaien banaketa-zerbitzua eraldaketa digitalaren prozesuan sartzea da. Sistema horrek zamalanetarako plazak aplikazio mugikor baten bidez kudeatzea ahalbidetzen du, eta salgaien banaketako profesionalek nahiz toki-erakundeek erabiltzea errazten du, metropoli-kudeaketa integratu baten bidez, plazak ordu-tarteen arabera banatuz, edo isunak eta zehapenak ordainduz eta kobratuz. Neurri horren kasu arrakastatsu bat Bartzelonako Udalak 2020. urtearen erdialdean abiarazitako SPRO aplikazioa izango litzateke.\nOndorioz, nahiz eta beti ez kokatu foku politiko nagusian, salgaien hiri-banaketak izan behar du aztertu beharreko punturik garrantzitsuenetako bat mugikortasun jasangarriranzko eraldaketari begira, eragina baitu hiriko sektore askotan, hala nola jasangarritasunean, tokiko merkataritzan, eraldaketa digitalean edo hiri-trafikoaren pilaketan.\nMercociudades eta FLACMA SUM Bilbao-ren Strategic Partners bihurtu dira


Epaileak eten egin du Eba Blancoren izendapena, behin-behinean | Politika | Berria\nEpaileak eten egin du Eba Blancoren izendapena, behin-behinean\nIldo kritikoak eskatutako neurria onartu du, gaiaren funtsa aztertu arte. Helegitea jarriko du zuzendaritzak: «Afiliatuak babestuko ditugu»\nBlanco —erdian—, EAko idazkari nagusi izendatu ostean eginiko lehen prentsaurrekoan, urriaren 29an. J. RUIZ / FOKU Tamaina handiagoan ikusi\nGasteizko Epaitegiak baliorik gabe utzi du, behin-behinean, Eba Blancoren izendapena, Eusko Alkartasuneko idazkari nagusi izatekoa. Alderdiko sektore kritikoak auzitara jo zuen, salatzeko ez dutela sarbiderik izan alderdiko afiliatuen erroldara, eta, beraz, desabantailaz aritu direla hauteskunde primarioetan. Joan den astean egin zuten auzi saioa, eta Maria Teresa Trinidad Santos epaileak onartu du Blancoren izendapena behin-behinean etetea, auziaren muinera iritsi bitartean; alegia, ebatzi arte Maiorga Ramirez sektore kritikoko hautagaiaren parte hartze politikorako eskubidea urratu den edo ez. Ildo ofizialak hogei eguneko epea du Arabako Probintzia Auzitegian helegitea jartzeko.\nEpaileak nabarmendu du EAko Nazio Batzarrak eta zuzendaritzako zenbait kidek ez dituztela bete EAko Berme Batzordeak emandako azken ebazpenak, eta litekeena dela parte hartze politikorako eskubidea urratu izana. Hala gertatu izanaren zantzuak antzemanda, epaileak azaldu du eskatutako kautelazko neurria onartzea dagokiola, urraketa horren eragina luzatu ez dadin.\nAuziak, erroldaren sarbideari buruzkoa izateaz gain, primarioen emaitzari eragiten dio: Eba Blanco EAko idazkari nagusi izendatu izanari. Joan den asteko saioan, Blancoren izendapena behin-behinean etetearen aurka agertu zen fiskala. Ildo kritikoak eskatu zuen Blancoren izendapena bertan behera uzteko auziaren mamiari buruzko erabaki bat hartu arte. Lau kidek jo zuten auzitara: Ramirezek, Mikel Goenaga Gipuzkoako koordinatzaileak, Iratxe Lopez de Aberasturi Arabako koordinatzaileak eta Miren Aranoa Nafarroako koordinatzaileak. Haien abokatuak azaldu zuen Berme Batzordearen ebazpenak «onartu» egin behar direla, eta ez dela horrela gertatu primarioen prozesuan. Ramirezek ez beste hirurek espedientea zabalik dute alderdi barruan.\nAzken bi urteetan EAren norabideaz azaleratutako desadostasunak sakondu egin dira ekainaz geroztik, Pello Urizarrek idazkari nagusi karguan dimisioa eman zuenetik eta primarioen prozesua abiatu zutenetik. EAko Hauteskundeen Antolaketa Batzordeak baliorik gabe utzi zuen Maiorga Ramirezen hautagaitza, herrialde bakoitzean bost abal lortzeko baldintza bete ez zuela-eta, baina alderdiko Berme Batzordeak ebatzi zuen haren hautagaitza «bidegabeki» utzi zutela baliorik gabe.\nEAko zuzendaritzak jakinarazi du helegitea aurkeztuko duela erabakiaren aurka, eta alderdiko «organoak eta afiliatuen eskubideak» babestuko dituela: «Urte eta erdiz saiatu gara alderdi barruan hitz egiten eta negoziatzen epaitegietara joan gabe, ulertzen baitugu ezberdintasun politikoak alderdi barruan ebazten direla». Halaber, adierazi du «lau afiliatuk ezgaitu» dutela «idazkaritza nagusi bat izendatzeko aukera».\nSektore kritikoak zabaldu duenez, Ramirez pozik agertu da epaileak kautelaz hartutako neurriarekin, eta uste du erabakiak «erraztu» egingo duela «EAren krisi demokratikori irtenbide azkar bat» ematea. Ebazpena eskuan, Ramirezek berretsi egin du azken egunetan eginiko proposamena: hauteskunde primarioen prozesua berriro zabaltzea, azaroaren 24rako bozketa egin dezaten: «Urrezko aukera baten aurrean gaude berehala hauteskunde prozesu garden bat martxan jartzeko, ilusioa piztuko diena afiliatu guztiei».


Karbono-aztarna eta gure inpaktua ingurumenean - Cristina Enea Fundazioa\n2019/8/29 Ingurumen albisteak\nDena neur daiteke eta errealitatea ezagutu eta haren jarraipena egiteko balio digu. Ildo horretatik, egiten ohi ditugun gauzak ingurumen globalean duten eragina ezagutzea, posible al da? Erantzuna baiezkoa da, eta hura ezagutzeko erreminta karbono-aztarna deitzen dena da.\nProduktu bat fabrikatzean edota eguneroko bizitzako jardueretan gizakiak sortzen dituen berotegi-efektuko gasen kopurua da karbono-aztarna. Berotegi-efektuko gas horiek dira, besteak beste, Lurraren berotzearen eragileak eta gure eguneroko bizitzan egiten ditugun ohiko jarduera gehienetan sortzen dira. Labur bilduz, gure planetan sortzen dugun ingurumen-inpaktua da eta isuritako CO2 tonatan neurtzen da.\nHondartzan oinez goazenean gertatzen den bezala, denok uzten dugu gure aztarna, baina aztarnaren tamaina ez da bera, aldatu egiten baita bakoitzak kontsumitzen dugunaren eta dauzkagun ohituren arabera. Elikadurak, egiten ditugun erosketak, hirian joan-etorrietarako aukeratzen dugun garraiobideak, gure energia-kontsumoak, denak dauka eragina eta uzten dugun aztarna hori handiagoa edo txikiagoa izango da.\nProduktu bati dagokionez, haren karbono-aztarna ezagutzeko produktuaren bizi-prozesu osoa aztertu behar da: produktua fabrikatzeko erabilitako lehengaiak, haien jatorria eta behar izan duten garraioa, produktuaren erabilera eta kontsumoak, eta hondakin gisa izan duen kudeaketa.\nOso jasangarriak ez diren jarduerak kontrolatzeko kalkulu-tresnak\nBaina, nola txerta dezakegu horren analisi konplexua gure egunerokoan? Nola jakin dezakegu egiten duguna, kontsumitzen duguna zenbateraino den jasangarria? Kasu honetan ere, matematikak baliagarri ditugu, karbono-aztarnaren kalkulagailuak erabilita, hain zuzen.\nBadira, esaterako, kalkulagailuak enpresa eta erakundeentzat, beraien aztarna noraino iristen den ezagutzen laguntzen dienak. Eta horietako bat da, hain zuzen, Ihobe sozietate publikoak duena. Erreminta hori, izen soziala edo instalazioak Euskal Autonomia Erkidegoan dituzten erakunde publiko eta pribatuentzat da, daukaten karbono-aztarna kalkulatu nahi dutenentzat, alegia, eta “Klima-aldaketarekin lotutako ekimen boluntario” gisa, ingurumenean eragina duten jardueren Euskal Autonomia Erkidegoko erregistroan, baita Karbono-aztarnaren Espainiako Erregistroan ere, inskribatu ahal izateko.\nSarean badira eskuragarri beste erreminta batzuk ere, gure jardueraren aztarna pertsonala modu sinpleago batean aztertzeko. Horietako bat da, esaterako, Carbon FootPrint enpresa britainiarrak garatutako kalkulagailua, zeinari esker badakigun Bilbotik Londresera turista klasean bidaiatzen duen pertsona batek 0,16 CO2 tona isurtzen dituela atmosferara. Edota bere autoan hilean 1.000 km egiten dituen batek 24 CO2 tona isurtzen dituela.\nGure jardueraren karbono-aztarna aztertu eta ezagutzea eta hartaz jabetzea da aztarna murrizteko lehen urratsa eta gure planeta zaindu eta babesteko, modu pertsonal eta aktiboan, etorkizuneko belaunaldientzat.\nFOTCIENCIA15 erakusketa Cristina Enean CFMren eskutik\nIkerketa batek erakutsi du kutsadurak adimen-galera eragiten duela


Euskal Herritar Medikuntza: Francisco Etxeberria Gabilondo\nAntropologo eta auzitegiko mediku gipuzkoarra (Beasain, 1957).\nFrancisco Etxeberria 1957an jaio zen Beasainen (Gipuzkoa). Auzitegiko medikua, antropologoa, espeleologoa, ikertzailea, Euskal Herriko Unibertsitateko Lege eta Auzitegi Medikuntzako irakasle titularra, Aranzadi Zientzia Elkarte prestigioduneko eta bere Antropologia Fisikoa Saileko lehendakaria, “Asociación Española de Paleopatología”-ko idazkaria eta Kriminologiaren Euskal Institutuko zuzendariordea da.\nTestuinguru arkeologikoan ikertzaile gisa parte hartu du hobitik ateratze ugaritan: Gerra Napoleonikoetako soldaduak, Espainiako Gerra Zibileko fusilatuak, eta Kolonbia eta Txileko atxilotu edo desagertutakoak. Antropologia, paleopatologia eta lege eta auzitegiko medikuntzarekin erlazionatutako gaiei buruz argitalpen nazional eta internazional ugariren egilea da.\nGaur egun, espainiar estatuan hobitik ateratze gehien buruturiko eta Gerra Zibilean eta Francoren diktaduran zehar bortizki erahildako zibilen gorpu gehien identifikatu dituen auzitegiko medikua da Paco Etxeberria. Honi esker, 1936 eta 1975 artean frankistek egindako gizateriaren aurkako krimenak ikertu dituen adituen batzordeko kide da.\n2000.urtetik aurrera Espainiako Gerra Zibilean eta diktadura frankistan erahildako eta desagertutako pertsonen hobitik ateratzeetan esku hartu du aktiboki. Urte horretan bertan diktadurako hamahiru desagertutakoren gorpuzkinak zeuzkan lehen hobi komuna exhumatu zuen Leonen. Etxeberriak historialari, antropologo, auzitegiko mediku, arkeologo, psikologo eta beste zenbait boluntarioz osatutako lantaldea eratu du.\nBere obrari dagozkion lanen artean honakoak daude besteak beste:\n- Estudio de la patología ósea en poblaciones de época altomedieval en el País Vasco. (Santa Eulalia y los Castros de Lastra)\n- Gaitza eta heriotza Euskal Herriko iraganean: hauen ikerketa paleopatologian zehar\n- Gipuzkoako karst eta leizezuloak\nBurutu duen lanaren fruitu dira jaso dituen sari eta aitorpenak:\n"Gipuzkoa Giza Eskubideak 2006", Gipuzkoako Foru Aldundiak ematen duen Giza Eskubideen Saria 2006.urtean, Auzitegiko Medikuntzaren arloan burututako ibilbide akademiko eta profesionala dela eta.\n"Rene Cassen 2007", Eusko Jaurlaritzak ematen duen Giza Eskubideen Saria jaso zuen Aranzadi Zientzia Elkartean Etxeberria buru den taldeak Gerra Zibilean desagertutakoen ikerketa dela medio.\n2011n Donostiako Udalak "Herritarren merituaren domina" emango dio San Sebastian bezperan.\n“Los caminos de la memoria” filmean parte hartu du. Hona hemen pelikularen trailer-aren bideoa:\nFrancisco Etxeberria Gabilondoren arlo profesionala gustuko dudalako aukeratu dut zientziaren kide den mediku honen berri ematea.\n- Idazlea: Beñat - Ordua: 21:40\nSinesmen medikuntza eta ohiturak\nKolesterol gehiegizkoa, loditasuna eta haizeak\nBuruko mina, hotzeri arrunta eta gripea\nSendabelarren aurkibide terapeutikoa\nSendabelar bidezko tratamendua\nMikel Laboa Manzisidor


Arrainen eta lurreko animalien artean galdutako kate-maila duela 375 milioi urte bizi izan zen Kanadako Artikoan | Consumer\nArrainen eta lurreko animalien artean galdutako kate-maila duela 375 milioi urte bizi izan zen Kanadako Artikoan\nUr gezako harraparia zen, hortz zorrotzekin; burua krokodilo baten eta gorputz zapalduaren antzekoa zen.\nArrainen eta animalia lurtarren artean kate-maila galdutzat jotzen den animaliari “Tiktaalikroseae” izena jarri zaio. Estatu Batuetako zientzialariek Kanadako Artikoan oso ondo kontserbatutako hiru eskeleto berreskuratu dituzte, 1,2 eta 2,7 metro bitarteko luzerakoak.\nEspezie berri hori, bere aurkitzaileek gaur “Nature” aldizkarian aurkezten dutena, duela 375 milioi urte bizi izan zen. Ur gezako harraparia zen, hortz zorrotzekin, krokodilo baten antzeko burua eta gorputz zanpatua zituena. Haren garezurrak, lepoak, saihetsek eta gorputz-adarren azken aldeak laukizuzen primitibo baten itxura dute; masailezurrak, hegalen beste zati batek eta ezkatek arrain batenak dira.\nIkertzaileek diote sorbaldak, ukondoak eta eskumuturrak gai zirela pisua lurrean jasateko. “Tiktaalik-ek lausotu egiten ditu arrainen eta lurreko animalien arteko mugak. Animalia hau, aldi berean, arrain eta tetrapodo bat da”, dio Neil Shubin-ek, Chicagoko Unibertsitatekoak, eta, Ted Daeschler-ekin batera, Filadelfiako Natur Zientzien Akademiakoak, espezie horren aurkitzaileetako batek.\nAurkikuntza Artikoan egindako bost urteko lanaren emaitza da. Zientzialariek Nunavut probintzian aurkitu zituzten Devónicako animalien lehen hondakinak 2002an, baina ez ziren bi urte geroago itzuli. Orduan eman zuten “Tiktaalik-ekin” duela 375 milioi urteko arroka-eraketa batean. “Bi astetan, uretako eta lurreko animalien arteko trantsizioaren gailurrean geundela jakin genuen izaki baten hiru espezimen artikulatu lortu genituen”, gogoratu du Shubin-ek.\nGure iragan urruna\nTiktaalik-ek mugarri bat ezarri zuen eboluzioan. “Animalia honek ura lurrerako trantsizioa irudikatzen du. Gure historiaren zati bat ‘Australopithecus africanus’ da (lehen hominidoetako bat) -dio Shubinak-. Arrain honen eskumuturraz ari garenean, gure eskumuturraren zatien jatorriaz ari gara. Eboluzioaren gure adarra da. Gure panpina da. Lepoaren bilakaera da. Gure belarrikoa da. Gure iragan urruna da”.\nIkertzaileek diotenez, animaliaren eskeletoak iradokitzen du sakonera txikiko uren hondoan bizi zela, eta, batzuetan, lurreratu egin daitekeela denbora-tarte laburretan. Aurreko gorputz-adarretako hezur-egitura ez da arrain batena bezalakoa. Hegal bat dirudien horren sorbalda, ukondoa eta eskumuturra lurreko animalia baten hankei dagozkie. “Animalia bat jasateko gai den hegala da”, dio Shubin-ek.\nAmerikako Estatu Batuetako ikertzaileak txantxa gisa deitzen dion bezala, “pezapodoak” bere izena Nunavutetako Zaharren Kontseiluari zor dio, eta zientzialariek espezie berrirako izen bat proposatzeko eskatu zioten. Tiktaik aukeratu zuten, inuit hizkuntzan “ur gezako arrain handia” esan nahi duena.\nkate-maila peces-eu perdido-eu


"Urrunketa politika desaktibatzeko" eskatu du Oñatiko udalbatzak - Oñati - Goiena.eus\n"Urrunketa politika desaktibatzeko" eskatu du Oñatiko udalbatzak\nOihana Elortza 2018-02-01 10:38\nAuto istripua izan zuen joan den zapatuan Xabier Ugarteren emazteak eta bere "kezka" agertu du udalbatzak. Oñatiko presoen senideek biharko antolatu duten giza katean parte hartzeko dei ere egin du.\nHauxe da Oñatiko udalbatzaren erakunde adierazpena:\nOÑATIKO UDALBATZAREN ERAKUNDE ADIERAZPENA\n29 urte luze dira dagoeneko, gobernu espainiar eta frantsesak euren lurretan zehar euskal presoen urrunketa era sistematiko eta orokorrean martxan jarri zutenetik.\nArrazoi politikoei erantzuten dion neurri honek ez dio soilik oinazea sortzen zigorra betetzen ari den presoari, zuzen eragiten die senide eta lagunei ere. Praktikan beharrezkoa ez den zigor bat da, senideek euren borondatearen aurka egin behar dituzten bidaiak dira, euren senide presoekin bisita eta komunikazio eskubideak gauzatzeko bakarrik eginak.\nSufrimendua sortzen duten inposatutako arriskuek ondorio larriak dituzte, eta istripuak etengabe suertatzen dira, urtea hasi berritan lehen istripuaren berri jakin dugu. Xabier Ugarte oñatiarraren bikoteak bisita egin ondoren ezbeharra sufritu zuen; 403 kilometrotara dagoen Topas (Salamanca) espetxetik itzultzen hasia zela ustez basurdea izan zitekeen animali baten aurka jo ostean. Zorionez ez zuen inongo zauririk izan, baina autoak zuen kolpearen erruz, Oñatira taxi batean itzuli behar izan zuen joan den urtarrilaren 27an.\nUrrunketa politika honek herri honetan bere oinazeak eragin ditu. Bereziki aipamen berezia egin nahi dugu 2007ko abenduaren 26an Natividad Junco oñatiarrak bere bizia galdu zuela Teruelgo espetxera bidean sufritutako istripua dela eta.\nUrruntze politika honek ez du zentzurik eta ez dio mesederik egiten preso diren pertsonen errotze sozialari, euren senide eta lagunak kaltetuak direlarik. ETAren behin betiko etenaren ondoren, bere armagabetze barne, egoera hau luzatzeak ez du inolako zentzurik. Orain, aldatzeko aukera dugu, oinaze guztiak kontuan hartzeko unea da, pertsona guztien giza eskubideak errespetatzeko eta etorkizun hobeago bat eraikitzeko momentua, urrunketari amaiera emateko ordua da. Senideen sufrimenduarekin amaitzea beharrezkoa da.\nHau guztiagatik, Oñatiko Udalbatzak ondorengo erakunde adierazpena onartzen du aho batez:\n1.- Oñatiko Udalak bere kezka azaldu nahi du Xabier Ugarte presoaren senideak izandako ezbeharragatik, hemendik 403 kilometrora kokatutako Topas (Salamanca) espetxean bisita egin ostean.\n2.- Oñatiko Udalak eskatzen du urrunketa politikaren desaktibazioa, presoen eta beren senide eta lagunengan eragiten duen sufrimendu eta zigor gehigarriarekin bukatzeko.\n3.- Oñatiko Udalak Erakunde Adierazpen honen berri emango die Estatu espainiarraren Gobernuari, zein gizarteari.\n4.- Oñatiko Udalak dei egiten die oñatiarrei Otsailak 2 ostirala arratsaldeko 19.30ean egingo den giza katean parte hartzera.\nGiza katea egingo dute egubakoitzean Oñatin dispertsioaren amaiera eskatzeko\nOihana Elortza 2018 urt 31 Oñati\nJoan den zapatuan Salamancan preso dagoen Xabier Ugarteren senide batek auto istripua izan zuen etxerako bidean. Dispertsioaren amaiera eskatzeko g...


Gunetuz sortu dute, psikologo euskaldunen ataria | Gizartea | Berria\nDonostiako Koldo Mitxelena kulturgunean aurkeztu dute proiektua. JON URBE/FOKU Tamaina handiagoan ikusi\n«Psikologo euskaldunek aspalditik amesten genuen proiektua sortu da». Horrela aurkeztu du Luixa Reizabal irakasle, ikertzaile eta UEUko psikologia sailburuak Gunetuz proiektua. «Psikologiarekin edo lotutako beste diziplinetan lanean diharduten profesional, ikasle zein erabiltzaileen bilgunea» izateko asmoa daukan webgune bat da Gunetuz; hori bai, euskara hutsean.\nGaur aurkeztu dute proiektua, Reizabalekin batera, Donostiako Koldo Mitxelena kulturgunean Kepa Sarasola UEUko zuzendariak, Eneko Mendiluze UEUko Psikologia sailburuak, Ana Novoa psikologoak eta Nour Hajem psikologia ikasleak. Eta eguna ere apropos aukeratu dute: Osasunaren Nazioarteko Egunean ezagutarazteko hautua egin dute, «hilabete luzez» proiektuan lanean ibili badira ere. «Euskaraz eta euskalduna izango da, euskara hutsean izango baita eta bertan euskaldunok hartuko dugulako parte», azaldu du Mendiluzek. Webguneak psikologo, aditu eta euskaldunentzat «erreferentziazko euskarria» izatea nahi dute antolatzaileek.\nNovoak, berriz, webgunearen atalak aurkeztu ditu eta horietako bakoitzaren funtzioa zehaztu du; funtsean, sei ataletan banatu dute ataria. Foroa, batetik, «psikologo euskaldunen topagunea» izatea nahi dute, eta bi zatitan banatzen da: Hitz eta pitz eztabaidatzeko gunea, eta Elkar ikusten, ikastaroak eta formakuntza jasotzeko atala.\nPsikologiari lotutako albisteek ere beste atal bat izango dute, eta psikologia euskararekin lotzen duten lan eskaintzetarako ere izango da lekua Eskaintzak atalean. Bestalde, baliabideak eta informazio gehigarria eskaintzen duten hiru atal izango ditu atariak: Psikologia, Baliabideak, eta Parekidetasuna. Azken horren garrantzia ere nabarmendu nahi izan dute antolatzaileek; azaldu dutenez, funtsezkotzat dute psikologian genero aldagaia txertatzea.\nReizabalek azaldu duenez, aspalditik dator halako proiektu bat sortzeko beharra. Zehazki, 2019an UEUren Udako Ikastaroen barruan egin zen Psikologo euskaldunen III. Topaketa aipatu du; bertan agerian geratu zen «ezinbestekoa» zela psikologia zein euskararen arteko sarea osatzea: «premiazkotzat hartu genuen psikologia euskalduna egiten ari garenon lana bistaratu eta partekatzea; hauspotzea, azken batean. Zorionez, behar horiei guztiei erantzuteko tresna sortu da gaur». Hajemek ere webguneak ikasleentzat daukan garrantzia nabarmendu du: «Elkargune honi esker psikologo gisa asko ikasiko dugu».


Harkaitz Cano Lasarte-Orian jaio zen 1975ean, Donostia du bizileku. Zuzenbidean lizentziatu zen arren, inoiz ez du jardun lanbide horretan, eta literatura bainoago idazketa izan du bizibide; idazketa forma ia guztietan, izan ere zutabeak, gidoiak, kronikak eta beste hamaika alor landu baititu. Literatur generoei dagokienez, Canok bere burua nagusiki ipuingiletzat badu ere, ia genero guztietan aritu izan da: poesian, eleberrian, ipuingintzan, saiakeran, antzerkian, komikian... bai eta zenbait generoren bidegurutzeetan ere.\nUmetatik erakutsi zuen literaturarekiko zaletasuna eta jaidura Canok. Eusko Jaurlaritzak gaztetxoentzat antolatutako Urruzuno Literatur Sarietan zegozkion kategoria eta urte ia guztietan izan zen saritua. Sariketa horretako irabazle hainbatekin osatu zuen gerora Lubaki Banda, hemezortzi urteren bueltan. Xabier Aldai, Gari Berasaluze, Asier Serrano eta beste hainbat idazlerekin batera egin zituen emanaldiak Canok. Gainera, ordutik aurrera Susa aldizkaria ere haien ardurapean kaleratu zen. Poesia eta belaunaldi gaztea euskal literaturaren erdigunera ekarri zuen Lubaki Bandak, Harkaitz Cano zelarik bertako figura adierazgarriena.\nBakarka, Kea behelainopean bezala poema-liburuarekin estreinatu zen Cano, 1994an, Susa argitaletxean. Bernardo Atxaga edo Koldo Izagirre, abangoardiak eta surrealismoa (bereziki Etiopia) erreferentetzat zituzten poeta gazteen lanaren erakusgarri da lasartearraren lehenengo lan hori. Hiri bat itxuratzen du bertan Canok, beti ere subjektibitatetik: nitasunaren neurrira eraikitzen du hiria liburuko poemetan. Tonu etsitua da nagusi poema-liburu honetan, heriotzak menperatutako hiria baita irudikatzen dena, maitasun promesa faltsuek arintzen ez duten larridura dariona. Sinbolo eta metafora errepikatuak baliatzen ditu Canok liburuan (gereziak, zubiak, basamortuak...), eta, hala, mundu unitarioa sortzen du, poemaren unitatetik harago doana.\n2001ean plazaratu zuen bigarren poema-liburua; New Yorken egindako urtebeteko egonaldiaren emaitza da Norbait dabil sute-eskaileran (Susa). Lehenengoaren aldean, bigarren poema-sortan agerikoa da Canok poesia desakralizatzeko duen asmoa: distantzia ironikoa dago ni poetikoaren eta testuaren artean, hizkera kolokialera jotzen du maiz, bai eta gai ez jasoegiak, egunerokoak, lantzera ere... Poema oso narratiboak dira bigarren liburuko poemetako asko, arnas luzekoak sarri, artearen eta bizitzaren arteko harremanaz gogoeta egitera jotzen dutenak, erreferentzia literario eta kultural askotarikoen bidez (Basquiat, Maiakovski, Boris Vian, Sylvia Plath...).\nLehenengo poema-liburua kaleratu ostean, bi liburuxka hibrido plazaratu zituen Canok: Pauloven txakurrak, poesia nahiz narrazio lanak biltzen zituena (Erein, 1994); eta Radiobiografiak (Elkar, 1995), irratirako prestatutako biografia alegiazkoen bilduma.\nCanoren hurrengo lan garrantzitsua Beluna jazz (Susa, 1996) eleberria izan zen, gaur artean kaleratu dituen hiru nobeletan lehena. Bi kontakizun paralelok osatzen dute jazzaren erritmoan idatzitako liburua: Bob Ieregi euskal jatorriko tronpeta-jole estatubatuarrak eta pertsonaia horren gainbeherak batetik; eta Alaska ospitale psikiatrikoan bizi diren pertsonaia eszentrikoek, bestetik. Surrealismora hurbiltzen den giro onirikoa birsortzen du Canok nobelan, eromenaren, jenialtasunaren, frakasoaren inguruan hausnartzeko. Fragmentazioa da eleberriaren ezaugarri aipagarrienetakoa, baita zinemak zein jazz musikak horretan duten eragina ere: Canoren arabera, jazz kantu batean bezala, aldiro errepikatzen da tema nagusia eleberrian eta aldiro xehetasun berriak gehitzen dira.\n1999an plazaratutako Pasaia blues eleberrian, aldiz, bluesaren erritmoarekin parekatu nahi izan zuen Canok idazketaren kadentzia. Idazlearen obsesioek, irudi surrealistek eta errealitatea estetizatzeko asmoak hor badiraute ere, gaiaren aldetik errealitate soziopolitikora hurbiltzeko saioa egin zuen lasartearrak nobela horretan, talde armatu baten eta poliziaren arteko harremanak baitira kontagai, hilketa bat abiapuntu hartuta. Beluna jazzen egin bezala, honetan ere eleberri beltzaren topikoak baliatzen ditu egileak, baina emaitza ez da kabitzen genero horretan, hilketa argitzea ez baita eleberriaren xedea. Pasaian kokatu zuen eleberria Canok, kontakizunak eskatzen zuen iluntasun eta dekadentzia eman ziolarik irudikatutako espazioari: txakur borrokak, garabi industrialak, txatartegiak...\nBelarraren ahoa (2004) hirugarren nobelarekin idazle-ibilbideko sari garrantzitsuena lortu zuen Harkaitz Canok: Euskadi Saria. Ipuin luzetzat zein nobela laburtzat har daitekeen kontakizun horrek ukronia bat dakarkigu: Hitlerrek Bigarren Mundu Gerra irabazi du; New Yorkera doa, Ameriketako Estatu Batuak ere bere egitera. Badu, baina, nobelak bigarren plano bat ere: 1886an, Askatasunaren Estatua Frantziatik Ameriketara zeraman barkuan doan Olivier Legrand polizoiarena. Hitlerrengandik ihes egin duen Chaplinen ("gizon txikia" eta "komediantea" bezala aipatzen da nobelan) eta Legranden bizitzek talka egiten dute halako batean, eta, orduan, bi kontakizunak bakarrera etortzen dira. The great dictator filmarekin zordun den eleberriak zentzu alegorikoa ere badu, izan ere, hitzek eta arteak izugarrikerien aurrean duten ahalmenaz eta hitzen "botere baltsamikoaz" egiten baitu hausnarketa Canok kontakizunaren bidez.\nPoesiaz eta nobelaz gain, baina, aipatzekoak dira Canoren bi ipuin-liburu nagusiak: Telefono kaiolatua (Alberdania, 1997) eta Neguko zirkua (Susa, 2005). Lehenengoak narrazioez gain poema solteak ere badakartza, eta Canok Beluna jazzen bertan, zein aurretik plazaratutako kontakizunetan, erakutsitako gaia, estiloak eta obsesioak dakartza: bakardadea, frakasoa, marjinaltasuna, jenialtasuna, irudi surrealistak... Bizitzaren ertzean kokatutako pertsonaiak hartzen ditu protagonistatzat, estutasunean daudenak hain zuzen ere. Zenbait ipuinen oinarria jolasak ezartzen du, besteetan zenbaitetan, ordea, hilketa baten argiketak, aurkitutako eskuizkribuaren teknikak beste batzuetan... Ipuin-liburu anitza da, funtsean Telefono kaiolatua, baina Canoren mundua ikusteko modu bereziak ematen die batasuna ipuinei, izan ere surrealismotik hurbilekoak dira denak ere, errealitatearen estetizaziora jotzen dutenak.\nUrtebete geroago kaleratu zuen Bizkarrean tatuaturiko mapak (Elkar, 1998) Harkaitz Canok; Radiobiografiak izenpean irratirako idatzitako ipuinen bilduma da, kasu honetan munduko hiri banaren gainean idatzitakoak. Gerora kaleratu zen, azkenik, bere ipuingintzaren gailurtzat har daitekeen Neguko zirkua (Susa, 2005). Estilo aldetik oso tradizio ezberdinetan koka daitezkeen ipuinak jasotzen ditu: badira metafikziora jotzen dutenak, errelismo zikinetik hurbil kokatzen direnak, baita saiakera-itxura dutenak edo lirikotasunera hurbiltzen direnak ere. Canok inoiz ipuinetako pertsonaia bihurtzen ditu idazle ezagunak (Jon Mirande, Raymond Carver edo Julio Cortazar), gertaera sozio-politikoak dira bestetsuetan abiapuntu (Madrilgo M11-ko atentatuak, Itoizko urtegia) eta badira objektuei esangura berriak ematean oinarritutako testuak ere (aulkiak, eskularruak, jaka...). Neguko zirkuan aurreratutako joera batzuk berretsirik, 2007an Hipotesiak gordinkeriaz narrazioa kaleratu zuen Argia astekariarekin, ETAren 2006ko Barajaseko atentatura metafikzioaren parametroetatik hurbiltzen den testua.\nNobela, poesia eta ipuinek osatzen dute Canoren literaturaren muina, baina bestelako generorik ere landu du. 2000an, esaterako, Piano gainean gosaltzen (Erein, 2000) kronika-liburua plazaratu zuen, New York-en egindako urtebeteko egonaldiaren berri jasotzen duen liburua, Euskaldunon Egunkariarako egindako kroniketatik abiatuta. Egunerokoaren trazarik ez du liburuak, dena den, errealitatearen eta fikzioaren arteko mugan dabil sarri, eta bizipen pertsonalen ingurukoak jasotzeaz harago, giro kulturalaren berri edo literaturaren zein artearen inguruko hausnarketak jasotzen ditu Canok.\n2008an argitaratutako bi liburuen bidez ordura artean landu gabeko genero bitan abiatu zen Cano: saiakeran eta komikian. Zinea eta literatura. Begiaren ajean (Elkar, 2008) saioan arte mintzaira bien arteko harremanez egin zuen gogoeta Canok, gaur egun bestelako ikus-entzunezkoek (publizitateak, bideoklipak...) duten lekua ere mintzagai hartuta. Bestalde, Piztia otzanak (Ikastolen Elkartea, 2008) Iñaki G. Holgadoren irudiek jantzitako komikiaren gidoia idatzi zuen Canok, gaztetxoentzako Xabiroi komiki-aldizkarian aurrez argitaratua. Gela itxi batean, disekatutako animaliez inguratuta esnatu den pertsonaia da protagonista, apurka bere iragana argitu beharko du protagonistak, bai eta horraino nola heldu den ere. Misterioaz baliatuz fikzioaren maila desberdinekin jolas egiten du Canok lan horretan.\nEz zuen berria, dena den, gaztetxoentzako idazketa Canok, ordurako plazaratuak baitzituen haur literaturaren esparruko hainbat lan: Itsasoa etxe barruan (Baigorri, 2001), Sorgin moderno bat (Baigorri, 2002), Omar dendaria (Elkar, 2003), Aitona eta euria (Baigorri, 2005) eta Lesterren logika (Elkar, 2006).\nHonako bilduma kolektibo hauetan ere argitaratu dira, bestalde, Canoren ipuinak: Ipuin berdeak (Eguzki-zaleak, 1997), Izu zinezkoak (Alberdania, 1998), Bakarrizketan (Alberdania, 2001), Egizu lo. Lotarako ipuinak (Elkar, 2005)eta Adiskide maitea (Txalaparta, 2005).\nHitzaren bidez bestelako adierazpideak bilatu nahian, literaturaren eta beste arteen arteko bidegurutzean dauden lanetan ere jardun du Canok, beste artista batzurekin elkarlanean: Igor Calzada musikariarekin Uztail oparo ostean diskoa osatu zuen, eta ehun bat errezitaldi musikatu eskaini; Bestiarium gastronomicae proeiktu diziplina-anitzean hartu zuen parte 2008an, gastronomia, artea, literatura eta argazkigintza uztartu zituen liburuan zein erakusketan, alegia; 2011n Helduentzako ipuinak erakusketa eta liburuan esku hartu zuen Dora Salazar eskultorearekin eta Joserra Senperena musikariarekin batera.\nGidoigintzari dagokionez, Koldo Almandozen Adar bakar film laburraren gidoia idatzi zuen (1999); telebistarako ere lan egin izan du, Hasiberriak eta Goenkale telesailetako gidoietan, besteak beste.\nCanoren hainbat liburu itzuli dira gaztelaniara: Beluna jazz (Jazz y Alaska en la misma frase, Seix Barral, 2004), Zinema eta literatura (Ojo y medio, Mettok, 2010), Telefono kaiolatua (Enseres de ortopedia inútil, Hiru, 2002), Dardaren interpretazioa poema-antologia (Interpretación de los temblores, Atenea, 2004), Belarraren ahoa (El filo de la hierba, Alberdania, 2006) ( El puente desafinado, Erein), Norbait dabil sute-eskaileran (Alguien anda en la escalera de incendios, El Gaviero, 2008).\nCanok euskaratuak dira, besteak beste, Paul Auster-en Kristalezko hiria nobela grafikoa (Txalaparta, 2006) eta Hanif Kureishiren Intimitatea (Txalaparta, 2008).\n2014 urtean Euskadi Literatura Saria irabazten du, haur eta gazte literatura arloan Orkestra lurtarra lanagatik.\nArmiarma. Literaturaren zubitegia: "Harkaitz Cano". [Kontsulta data: 2011-07-07].\nEGAÑA, Ibon. "Beluna Jazz (1996)". Euskal Literaturaren Hiztegia - Idazlanak. EHU-Euskara institutua. [Kontsulta data: 2012-04-27].


Mugimendu feministak "zuritze eta propaganda" lanetan aritzea leporatu dio Zornotzako Udalari - Zornotza - Anboto.org\nMugimendu feministak "zuritze eta propaganda" lanetan aritzea leporatu dio Zornotzako Udalari\nMaialen Zuazubiskar 2020-04-08 11:00\n"Modu partidistan, gai garrantzitsuak erabili ditu, eta jakin badakite, guri dagozkigun gaietan behintzat, hutsune potoloak izan dituztela", salatu dute Zornotzako Mugimendu Feministako kideek. "Dominak" ipintzeko sasoia barik, "lan egiteko" garaia dela esan dute.\nZornotzako Mugimendu Feministako kideek ohar bidez jakitera eman dutenez, udalari genero indarkeriaren protokoloa krisi garai honetara moldatzeko eskatu zioten. "Baina beraiek ez zuten egin nahi izan, eta zoritxarrez, kasu bat eman denean, protokoloak hutsuneak izan ditu", esan dute mugimendu feministako kideek. "Eraso matxistaren berri izan baino ordu batzuk lehenago 'maskarilla19' farmazietako kanpaina martxan jarri zuten. Kasualitatea ote? Edo kanpaina hau beraien kudeaketaren akatsak estaltzeko erabali dute?", jarraitu dute.\nBestalde, herriko ekimen baten bitartez sortutako Zornotzako lkartasun Sareari eskerrak eman dizkiote, eta baita, zaintza, osasungintza, garbitzaile, komertzio eta funtsezko gainontzeko langile guztiei. Halaber, goraipatu egin dute Zornotzako 'makerren' lana ere.\nEgoera bere onera itzulitakoan balorazio zehatzagoak egingo dituela aurraratu du Zornotzako Mugimendu Feministak.


EAJk ez dio Gaztelugatxeko aparkalekua baztertzeko eskatuko aldundiari - Busturialdeko Hitza : Busturialdeko Hitza\nEAJk ez dio Gaztelugatxeko aparkalekua baztertzeko eskatuko aldundiari\nEzohiko osoko bilkuran SOS Gaztelugatxeren mozioaren alde bozkatu du oposizioak, eta EAJ abstenitu egin da; jeltzaleek euren mozioa onartu dute.\nGuzanek eta EH Bilduk deitutako ezohiko osoko bilkura egin zen atzo, Bermeon. Alde batetik, SOS Gaztelugatxek aurkeztutako mozioa aintzat hartzea eta bozkatzea eskatzen zuten; Gaztelugatxe inguruan aldundiak egin gura duen aparkalekuaren alde edo aurka bozkatu behar zuten alderdiek. Mozioaren alde, eta hortaz, aparkalekuaren aurka agertu dira EH Bildu eta Guzan. Eusko Alderdi Jeltzaleko (EAJ) zinegotziek, berriz, abstentzioa eman zuten. Bestetik, Bizkaiko Foru Aldundiari egiteko eskaera bat ere bazegoen gai zerrendan, hau da, Gaztelugatxera iristeko bideak, II Fasea izeneko proiektua behin-betiko bertan behera uzteko eskaera, hain zuzen. Eskaeraren aurka bozkatu du EAJk, eta EH Bilduk eta Guzanek, berriz, alde bozkatu dute.\nGaztelugatxera iristeko sarbidearen bigarren faseari buruz Bermeoko Udalaren iritzia jakin gura zuten SOS Gaztelugatxe plataformako kideek, eta horregatik aurkeztu zuten mozioa. Proiektuak sortzen dizkieten kezkak eta ardurak zehaztu dituzte horretan. Hala eta guztiz ere, oposizioak eskatutako ezohiko osoko bilkura egin aurretik, udal gobernuak deitutako ezohiko osoko bilkura egin zuten. Horretan, EAJk Gaztelugatxeri buruz aurkeztu duen mozioa bozkatu zuten, eta onartu egin zen jeltzaleen aldeko botoekin. Guzan eta EH Bildu abstenitu egin ziren.\n“Hemen ikusi daiteke zein den EAJk behin eta berriro esaten duen elkarlanerako daukan gogoa; mozio bat egon beste bat aurkeztu dute, eta ezohiko osoko bilkura baten ordez bi egin dituzte”, esan du SOS Gaztelugatxe plataformako kide Eider Gotxik. Gogoratu duenez, otsailaren 4an aurkeztu zuen mozioa plataformak, eta EAJk otsailaren 26an. Hortaz, EAJrena SOS Gaztelugatxerena baino lehenago landu izana kritikatu du.\nSOS Gaztelugatxek ez du ulertzen zer ari den gertatzen: “Aparkalekuaren aurka egonda, zein da arazoa aldundiari proiektua bertan behera uzteko eskaera egin gura ez izateko?”. Udalak behin eta berriro aipatzen ditu martxan jarriko dituzten neurriak, eta plataformako kideak “pozik” daude neurri horiekin. Hala ere, publizitatea egiteaz gain, “eraginkortasuna” eskatu behar dela deritzote.\nAldundiak orain arte “urrats gutxi” eman ditu SOS Gaztelugatxekoen iritziz. Diotenez, Bizkaiko Foru Aldundiaren errepideetako seinaleztapen politika ez dator bat erakundeak agertu dituen mugikortasun jasangarrirako planekin. “Errepideetan jarri dituzten kartelek auto pribatuan eroaten dituzte bisitariak Gaztelugatxeko atariraino, eta ez Bermeoko Pergolako aparkalekuraino. Azken hori da seinaleztatu behar dena, hortik abiatuko baitira bisita gidatuak, autobus zerbitzua eta proposatzen diren beste neurri guztiak. Esaten dutena eta egiten dutena bat etorri behar dira, eta hori da hemen faltan botatzen duguna”.\nEider Gotxi, SOS Gaztelugatxetik, ezohiko bilkuraren ostean azalpenak ematen\nTurismoaren aurka ez daude, baina turismoa “era egoki batean ordenatu” beharra dagoela uste dute. Ekonomia sustatzea “beti ondo” dagoela ere badiote, baina betiere “duintasunezko ekonomia” bada.\nBestalde, aldundiak biotopo ondoko aparkaleku berriaren proiektua behin-behinean bertan behera utzi badu ere, “aldi berean, autobusentzako aparkaleku modura berregiten ari direla” kritikatu dute; “toki berean, biziberritutako baso batean, alegia”. Aipatu aparkalekua autoentzat edo autobusentzat izan, inguruko bioaniztasunean eragin kaltegarri bera edukiko lukeela gaineratu dute.\nGaztelugatxerako aldundiak baimendu duen edukiera ere aipatu dute; martxoaren 14tik aurrera, gehienez 3.024 bisitari hartuko ditu. SOS Gaztelugatxek, berriz, Europarc enpresak egindako ikerketa baten datua aipatu du. “Horien arabera, gehienez 1.333 bisitari hartu beharko luke Gaztelugatxek”.\nHiru eskaera. Jeltzaleek aurkeztutako mozioak hiru eskaera ditu aldundiarentzat. Hala, Gaztelugatxe inguruan ibilgailu pribatuen erabilera murrizteko urratsak ematen jarraitu dezala eskatu diote, “garraio publikoaren erabilera sustatzeko apustua sendotuz, eta oinezko konexioak indartuz”. Era berean, etorkizunean ibilgailuentzako azpiegituren garapena beharrezkoa izango balitz, udalerrietatik ahalik-eta hurbilen egiteko eskaria ere luzatzen diote. Azkenik, Gaztelugatxera garraio publikoa erabilita nola iritsi daitekeen azaltzen duen informazioaren zabalkundea egitea eskatu diote.\nJeltzaleek azaldu dutenez, “begi onez” ikusi dute aldundiak Gaztelugatxera iristeko bideak II. Fasea izeneko proiektua behin-behinean bertan behera utzi izana, eta aukera modura ikusten dute, “aldundiak berak eta udalek hartutako neurriek zirkulazio antolakuntzan daukaten eragina aztertu arte”. Garraio publikoa lehenesteko, udala zein aldundia “urrats egokiak” ematen ari direla uste dute, eta bide horretatik jarraitu beharra daukatela diote.\nTuristek Gaztelugatxera etortzen jarraituko dutela argi daukate; “hori da errealitatea”. Egoera horren aurrean, jeltzaleen iritziz, bi aukera daude: “Begiak zarratu eta berdin jarraitzea edota irtenbide jasangarri eta positiboak bilatzea”. Bigarren aukeraren aldeko apustua egiten dutela nabarmendu dute EAJko zinegotziek. Modu horretan, udaletik ibilgailu pribatuen erabilera murrizten lagunduko duten hainbat urrats eman dituztela gogorarazi dute: Aste Santuko bisita gidatuak eta autobus zerbitzua, Bizkaibus zerbitzua jartzeko eskaera, Gaztelugatxe inguruan jarriko duten udaltzain zerbitzua…\nProposamenak egiten jarraituko dutela diote, oposizioari gauza bera egiteko eskaera eginez. Izan ere, EAJren ustez, udal gobernuak eta batez ere foru aldundiak biotopoarentzat proposatu dituen neurrien kontra besterik ez dute egin, “irtenbiderik proposatu barik”. Hala, eztabaida partidistak alde batera utzita, Gaztelugatxe eta Bermeoren aurrerabidea bermatuko duten neurriak lantzen jarraitzeko eskua luzatu die.\nJarraipen batzordea. EAJren udal gobernuak berriro ere SOS Gaztelugatxek egindako eskaerei “bizkarra ematea” salatu dute Guzanek eta EH Bilduk. Era berean, jeltzaleek mozioa aurkeztu izana kritikatu dute: “Aparkalekuen gaia ekidin gura izan dute, ez bustitzeko. Mozio horretan ez dute eskatzen Gaztelugatxeko aparkalekuaren proiektua behin-betiko bertan behera uztea”.\n“Herritarren parte hartzea eta gardentasuna bermatu beharrean, alderdiaren interesak lehenesten ari dira”, salatu dute, eta, egoera horren aurrean, arduratuta agertu da oposizioa: “Argi utzi dute herritarren iritziak, eskaerak eta ekarpenak ez direla euren lehentasunak. Komunikabideetan saltzen dabiltza hartzen ari diren neurri desberdinak, baina benetako arazoa ezkutatu nahian dabiltza. Horregaz, hala eta guztiz ere, ez da arazoa konponduko. Herritarren eskaerei erantzun beharrean, azpijokoetan ari dira, parte hartzeari oztopoak jarrita”.\nOposizioak Gaztelugatxeri buruzko informazioak lantzeko jarraipen batzorde bat eratzea eskatu du, “elkarlanean aritzeko”. Batzorde horretan teknikariak eta SOS Gaztelugatxeko kideak egon daitezen eskatu dute.


EMAKUMEEN MUGIMENDU KOMUNISTAREN INGURUKO ADIERAZPENA (1921) – Clara Zetkin (II) – ITAIA\nGure Emakume Komunisten Bigarren Konferentzia Internazionala herrialde desberdinetako emakume Komunisten eta Exekutiboaren arteko kolaborazio kementsu eta arrakastatsuaren froga da. Pasa den urteko Moskuko Emakume Komunisten Lehenengo Konferentzia Internazionalak boto erabakigarridun hogei delegatu biltzea baino ez zuen lortu, hamasei herrialdetakoak, gehi zenbait gonbidatu aholku-emaile.i Dena den, aurten, burkideok, hogeita zortzi herrialdetatik etorri dira ordezkariak. Laurogeita bi delegatuk hartu dute parte, hirurogeita bat boto erabakigarridunak eta hogeita bat kontsulta-botodunak.\nBigarren Internazionalaren markoan emakumeen aurrera egite iraultzaile internazionala sustatzeko egindako ahaleginek inoiz ez dute horrelako arrakastarik lortu. Ziur asko, emakume delegatuen kopuruaz gain, Hirugarren Internazionalaren banderapean bildu diren herrialdeen kopuru handiari arreta jartzen badiogu, egiazki esan dezakegu emakume burgesen konferentzia internazional bat bera ere ez dela horren inklusiboa izan errepresentazioari dagokionez, ezta irismen handiagokoa ere bere esanahiari dagokionez, hemen Moskun burutu berri den konferentziarekin alderatuta. Eta ez dezagun albo batera utzi historikoki konferentzia honen adierazlea eta ezaugarri nabarmena den hau: Ekialdeko herrietako emakumeen parte hartzea.\nBurkideok, tentagarria eta erakargarria izan daiteke batzuentzako Ekialde Hurbil eta Urruneko delegazioen parte hartzea ikuspuntu estetiko batetik begiztatzea. Baina emakume delegatuak Ekialdeko izaera exotiko, ezohiko eta liluragarria baino gehiago dira. Konferentziak momentu historiko boteretsu bat bizi izan du, ahaztezina eta biziki esanguratsua. Bada, zein da Ekialdeko emakumeen delegazioak agertzearen esanahia? Ekialdeko jendea esnatzen eta borrokara batzen hasi dela adierazten digu. Zapalduenetan zapalduenak ere, mende eta milurtekoetan zehar antzinako erlijio eta sinesmen, arau, ohitura eta praktiken menpe bizi izan diren emakumeak, borroka iraultzailera batzen ari dira. Ekialde Hurbil eta Urruneko emakumeak konferentzian agertzea iraultza Ekialdean lortzen ari den aurrerapen zabal eta sakonen adierazgarri da.\nEta hori bereziki garrantzitsua da Mendebaldean gaudenontzako, herrialde kapitalista guztietako proletarioentzako. Egiazki, proletalgo britainiar eta frantsesa askatzeko batailak ez dira beraien jatorrizko lurretan bakarrik borrokatuko, baita India eta Irango lur kiskalgarrietan, Txinako paisaietan, Ekialde Hurbil eta Urrunean zehar ere. Burkideok, Ekialdeko emakumeak guregana etorri izanak Hirugarren Internazionalaren borroka iraultzailearen irismen esanguratsua adierazten digu. Ekialdeko jendeari esperantza eman eta fideltasuna sortu dien lehenengo antolakundea da, eta orain arteko bakarra; gizadi osoa biltzen duen lehen Internazionala da hau. ‘Internazionala giza arraza guztia izan bedi’ii –gizateria osoa. Hori da Ekialdeko emakumeak konferentziara etortzearen esanahia.\nBota diezaiogun begirada azkar bat Emakume Komunisten Konferentzia Internazionalari. Emakumeen Mugimendu Komunistaren helburu eta zereginak Hirugarren Internazionalaren helburu, zeregin, printzipio eta politiken berberak dira, gu Internazional honetako kide harroak izanik. Konferentziaren lana printzipio eta politika horiek defendatzeko beharrezko armak sortzea zen, mundu kapitalistaren eta honen sustatzaileen kontrako borrokarako. Hori dela eta, konferentziak bere deliberazioen parte handi bat bi galdekizuni eskaini dizkio: batetik, alderdi Komunistek emakumeen arteko lan Komunistarako erabili beharreko forma eta metodoei. Bestetik, herrialde bakoitzeko emakume Komunisten eta alderdien eta Moskuko Emakume Komunisten Internazionalaren arteko lotura internazional estu eta sendoak finkatzeari, buruzagitza bateratuaren bidez: Hirugarren Internazionalaren Batzorde Exekutiboa.\nGai hauei buruz eztabaidatu eta erabakitzerakoan, burkideok, printzipio nagusi batek zuzendu du konferentzia: ez dago emakume Komunisten antolakunde berezirik. Mugimendu bat baino ez dago, Alderdi Komunisten baitako emakume Komunisten antolaketa., gizon Komunistekin batera. Komunisten xede eta eginbeharrak gure xede eta eginbeharrak dira. Hemen ez dago indar iraultzaileak beraien helburu nagusia diren botere politiko proletarioa eskuratzea eta gizarte komunistaren eraikuntza desbideratuko edo zatituko dituzten fakzio ezta bereizkeriarik. Emakumeen Mugimendu Komunistak gure Alderdi Komunistaren baitako indarren, emakumeen eta gizonen, hedapen eta antolaketa sistematikoa baino ez du adierazten, emakumeen masarik zabalenak proletalgoaren klase borroka iraultzailera bereganatzeko, kapitalismoa suntsitzeko gudarako eta komunismoaren eraikuntzarako.\nHala ere, burkideok, guztien antolamendu eta lanerako printzipio hau alderdi Sozialdemokrata zaharrek ere bere egiten zuten. Nolanahi ere, horren ikusmira estuarekin burutu zuten, horren modu hutsalean, parekidetasunaren printzipioa modu mekanikoan aplikatuta, ezen ez zituzten emakumeen energiak askatu eta iraultzaren zerbitzura jarri. Komunistok jardunaren iraultzaileak gara, ekintzarenak. Ez ditugu inondik ere guztion interesak eta gizon-emakume proletarioen gatazka bistatik galtzen. Emakumeen artean lan Komunista egiteko kontutan hartu beharreko eta emanda zaizkigun baldintza zehatzei adi gaude, ordea. Ez ditugu oraindik ere emakumeen lana, esnatze politikoa eta gatazka politikoa askotariko moduetan oztopatzen dituzten kondiziko sozialak –instituzio sozialen, bizitza familiarraren eta dauden aurreiritzi sozialen bidez ematen direnak– ahazten. Milaka urtetako morrontzak emakumeen arima eta psikologian utzi duten arrastoa aitortzen dugu. Hori dela eta, antolakundeak guztientzako dituen egitura eta neurriez gain, egitura bereziak, neurri bereziak behar ditu emakumeen masekin kontekatzeko, horiek bateratzeko eta Komunista bezala hezteko.\nOrgano horiek alderdi zuzendari eta gobernarien komiteek sor ditzatela proposatzen dugu: emakumeen agitaziorako komite edota komisioak, edo alderdiek deitu nahi dituzten bezala izenda ditzatela. Komite horiek talde lokal txikietako zuzendaritzatik hasi eta zuzendaritza gorenetaraino egon beharko lirateke.\nOrgano horiei emakumeen komiteak deritzegu, emakumeen artean garatzen dutelako beraien lana, ez emakumez soilik osatuta egotea garrantzitsua iruditzen zaigulako. Kontrara. Begi onez ikusten dugu emakumeen komiteek gizonak ere barne hartzea, beraien esperientzia politiko eta jakintza zabalagoekin.\nGure ardura komite hauek sistematikoki eta era jarraituan emakumeen masen artean aktibo egotea da, emakumeen bizitzetako beharrizan eta interesekiko posizio irmoa hartzea eta bizitza sozialeko alor guztietan eragitea da, jakintza praktiko eta energiarekin, milioika emakume proletario eta erdi-proletarioen ongizaterako. Emakumeen komite horiek alderdiaren osotasunaren parte diren gainontzeko organoekin antolamenduzko hurbiltasun eta hurbiltasun ideologikoaren bidezko elkarlana baino ezin dezakete egin, edo ez zuketen egin beharko. Baina beraien lana egin ahal izateko, argi dago iniziatiba izateko eta beraien jarduna hedatzeko askatasuna izan behar dutela. Errusiako, Alemaniako eta Bulgariako alderdi Komunistek modu honetan egin dute lan edo hala egiteko ahalegintzen ari dira, nik dakidanez. Eta, egia esan, ez dute esperientzia txar bat ere eduki.\nEmakumeen artean lan egiten duten alderdiaren organoek agitazio, antolaketa eta hezkuntza lan sistematikoak burutu behar dituzte, ahoz, idatziz eta beraien eskura dauden bitarteko guztien bidez. Ezin dezakete, baina, zera ahaztu: ez dira ahozko edo idatzizko hitzak, baizik eta lana eta borroka, garrantzitsuak eta ezinbestekoak direnak masa zabalak bildu eta hezteko. Hori dela eta, emakumeen komiteen esfortzua emakumeak indar independente eta aktibo gisa Alderdi Komunistaren ekintza guztien eta masa proletarioen borroka guztien parte bihurtzera bideratu behar dituzte.\nEmakumeak, orain sarri borroka iraultzailea gauzatzeko oztopo direnak, horren motorra bihurtu behar dira. Ez gaitezen engainatzen utzi, burkideok: ez bada iraultza emakumeekin garaile ateratzen dena, kontrairaultza izango da! Ez ezazue espero, gerra zibilak geroz eta intentsitate handiagoko formak hartu ahala, horrek emakumeak beraien posizioa zein den eta zeren alde borrokatzen diren erabakitzera bultzatuko dituenik. Zuek, Komunistek, ez baduzue emakumeen masa zabalak alde iraultzailean egon daitezen bermatzen, alde burgesak fila kontrairaultzaileetan egon daitezela ziurtatuko du. Scheidemann-ek eta Dittmann-ek ahalegin guztiak egin dituzte emakumeak iraultzaren eta kontrairaultzaren arteko mugan mantentzeko, hori baita gaur egun kontrairaultzaren eta gizarte burgesaren defentsarik seguruena.\nHorren aurrean, burkideok, alderdi Komunistek, emakumeen komiteen bidez, emakume langileak eta emakume Komunistak legezko jardunera, baina baita ezkutuko lanera ere, erakartzen saiatu behar dira. Hori esan gabe doa. Badira isilpeko lanak, mezulari lanetatik hasita, emakumeak bereziki egokiak direnak modu kapaz eta fidelean burutzeko. Era berean, argi dago alderdi Komunistek emakume masarik zabalenak proletalgoaren borroketan indar aktibo gisa integratzeko ahalegina egin behar dutela; izan borroka horiek laneguna luzatzearen kontrako grebak, manifestazioak, altxamenduak edota gatazka armatuak. Ez dago komunismoaren bidez askapena bilatzen duten emakumeen afera ez den gatazka iraultzailearen edota gerra zibilaren aspektu edo formarik. Zuei aurkezten ari garen ebazpen honek era zehatzean jasotzen ditu hemen labur azaldu ditudan printzipioak.\nHerrialde bakoitzeko emakume Komunisten eta [emakumeen] Moskuko idazkaritzaren arteko lotura internazionalei dagokienez, alderdi Komunistei hurrengoa egitea eskatzen diegu:\nHasteko, hautatu emakumeen korrespontsal internazional bat herrialde bakoitzean. Korrespontsal horiek elkarren artean eta Moskuko Idazkaritzarekin komunikatuko dira. Bigarren, Moskuko Emakumeen Idazkaritza Internazionalari laguntzeko organo bat ezarri Europa Mendebaldean.\nGure konferentziaren lana aintzat hartzerakoan erabaki garrantzitsu bat aipatu gabe utzi dut. Sindikatuetako zelula Komunisten arreta emakume langileak beraiekin sintonian jartzera bideratu behar dugu, bai esplotatzaileen kontrako borroka sindikalean baita sindikatuen burokraziaren aurkako borrokan ere. Soldatapeko emakume langileen interesak ordezkatzeak aliantza zabal baterako oinarria jartzen du, eta horren bidez sindikatuetako burkide Komunistek burokrazia sindikalari aurre egin ahal dieten.\nBurokrazia horrek hiru aldiz traizionatu ditu soldatapeko emakume langileak. Lehena, kapitalismoaren mesedetarako, gizon eta emakumeen artean bereizi gabe, lan berdinagatik soldata berdina lema baztertu duenean. Bigarrena, Gerra amaitu zenean erresistentziarik gabe –adostasunez, batzuetan– onartu zuenean emakumeak izan zitezela fabriketatik eta beste lanpostuetatik kaleratzen lehenak. Zer dela eta? Gose diren emakumeak ez direlako gizonak bezain beldurgarriak, emakumeen heldutasun politiko faltagatik. Gainera, emakumeen beharrizanak, nola ez, kaleko prostituziora jota edota adostutako ezkontza baten bidez asetu zitezkeela baieztatu zuten faltsuki. Hirugarrena, emakumeek, langabezian sartzean, konpentsaziorik jasotzekotan, gizonek baino gutxiago jasotzearen kontrako borrokari heltzen porrot egin duenean.iii\nHoriek, nire ustez, sindikatuetako gure zelula Komunistek bere egin eta bete beharreko aferak dira, fabriketako emakumeak gudari iraultzaile gisa heztera bidean. Aintzak hartu behar ditugi emakumeen bokaziozko prestaketa eta prestaketa sindikalaren garrantzia proletalgoak botere politikoa eskuratu ondorengo komunismoaren eraikuntzarako.\ni Emakume Komunisten Lehenengo Konferentzia Internazionala Moskun egin zen 1920ko uztailaren 30etik abuztuaren 2ra, Bigarren Komintern Kongresuaren bitartean.\nii 1908an Franz Diederich-ek alemanierara itzulitako ‘Internazionala’ ereserkiaren esaldi bati egiten dio erreferentzia.\niii Emakumeen Mugimendu Komunistaren eskaeren aurkezpen osatuagoa izateko (ingelesez), ikus Riddell (ed.) Workers of the World and Oppressed Peoples, Unite!, vol. 2, pp. 988–92.\n← EMAKUMEEN MUGIMENDU KOMUNISTAREN INGURUKO ADIERAZPENA (1921) – Clara Zetkin (I)\nEMAKUMEEN MUGIMENDU KOMUNISTAREN INGURUKO ADIERAZPENA (1921) – Clara Zetkin (III) →


Ez dago Life on Mars? - Berriak Araua\nEz dago Life on Mars?\nAsteleheneko zunda merkaturatzea Aurrera Europako Espazio Agentziak, Atzera begiratu dugu bilaketa Mars bizitza for historia mende at\nIzeneko artikulu hau “Hor dago, Marte bizitza? ExoMars Trace Gas Orbiter hartzen bilaketa” zen Stuart Clark-ek idatzitako, for theguardian.com martxoaren 11an, ostirala 2016 08.00 UTC\nEuropako Espazio Agentziak merkaturatzea (ESA) ExoMars Trace Gas Orbiter espazio-ontzi astelehenean 14 Martxoak espazioaren esplorazioa une garrantzitsu bat da. Bilaketa Mars bizitza for hasieran berri bat markatzen du.\nMars bizitza interesa luzatzen atzera mendeetan. 17an mendeko Holandako astronomo Christiaan Huygens bere liburuan especulado Cosmotheoros bizitza beharrezko baldintzei buruz. arrazoirik ez dagoela Mars edo beste planeta ezin da inor biziko ez zuen ikusi;.\nbiztanleak 'Planetarians' deitu zuen eta iritzia eman bere altuera izango litzateke aginduei planetaren tamainaren arabera, beraz, nahikoa handia mugitu erraztasuna dutela ziren - ez bezala Earth dugu.\n18an mendean William Herschel ikasi Mars, distiratsua polar txanoak egoten eta planetako marka ilun ziurrenik itsasoetan ziren suposatuz. Lurra eta Marte hori zertxobait antzekoak direla uste zuen, Philosophical Royal Society of Transactions idatziz Martian biztanleek duten "ziurrenik gurea antzeko egoera bat gozatzeko."\nMende bat geroago, astronomoek ziren zerbait desberdina pentsatzen. Teleskopioak ziren uneoro hobetzeko eta astronomoek ziren agertu zuzen lerro ilun ilun 'itsasoak' konektatzen izan ikusten.\nPercival Lowell astronomo ezagun nozioa horiek ubideak ziren. Mars basamortu, pentsatu zuen, eta ubide horiek azken ditch zibilizazio borroka baten ahaleginak euren hiltzen mundu ureztatzeko ziren.\nIdeia emandako HG Wells eta War of the Worlds bere nobela inspirazio, bertan martzianoak batera utzi beren borroka etxean eta inbaditu Earth ordez.\nDa orain pentsatu du 'canals' hori zertxobait apalagoa teleskopioak sortutako ilusio optiko ziren. Bezain laster, teknologia hobetu, lerroak ziren inoiz berriro ikusi.\n20an mendearen arabera, Mars 'giro azterketa erakutsi zuen ez zela apenas edozein ur-lurruna gaur, eta put honen ideia ordaindu ez dagoela ur-organo handiak izan ziren han. 1960ko lehen espaziontzia etorrera erakutsi dio ez dagoela urruneko iragan balitz ura izan eta hau, azkenean, gure ideiak uneko ekarri mikrobioen bizitza eratu ahal izan bilioika urte ago, eta hori agian batzuetan dago oraindik clinging.\n1970. urte bukaeran, Nasa bi Viking misioak ukitu behera planetako. Lander bakoitzak eszenikoak lau esperientzia duten bizitza agerian gai Laborategi biologiko bat jasotako. etiketatu oharra esperimentu eman emaitza positiboa Hasieran arren, denean errepikatzen huts egiten.\nBeste hiru esperimentuak emaitza negatiboa erakutsi eta orain ofizialki deklaratu Nasa bizitza ez dela detektatu da. controversially, Zientzialari batzuek jarraituko hasierako etiketatu oharra esperimentu arrakasta duten bizitza froga gisa tratatu behar eskatzeko.\nerreklamazio horiek edozein izanda, Nasa egon dira urruntzen ari bizitzaren bila Marte. Horren ordez, dute froga Mars zela behin gehiago ura isurtzen Earth-antzeko eta giro lodiagoak bat ikertzen ditu aztergai.\nazken bira hasi zen serendipitously hasi 2003. Esa en Mars Express espazio-ontzi metano detektatzeko behineko bat egin planetaren atmosferan. Metanoa labur-bizi gas bat da, eta Lurrean ekoizten nagusiki lifeforms arabera.\nIn 2014, Nasa jakin-mina abenturazale ere atzeman gas whiffs. espekulazioa handitu honek agian ez ziren mikrobio-komunitateen oraindik bizirik Marten, gasa ekoizten. berriki detektatzeko ur Marten halaber Partaidetza upped.\nHala ere, ez da ere aukera metano hori prozesu geologiko ekoitzitako.\nhori ExoMars Trace Gas Orbiter jakiteko aukera hauetako da: baliteke diseinatuta dago. gas itxura izango da aurrekaririk sentsibilitatea eta bere planeta osoan banaketa mapa urte kopuru bat baino gehiago. edonon bereziki metano ekoizpen aberatsa da bada, duten ikerketa gehiago egiteko helburu natural bat izango da.\nohar On, Esa ExoMars abenturazale bidaltzen da Mars gainazalean in 2018. It iragana eta oraina mikrobioen bizitza baten zantzuak detektatzeko gai-tresnak izango ditu.\nBilaketa bizitza luzea for Mars jarraitzen…\nStuart Clark egile da Ezezaguna Unibertsoa (Zeus arduraduna), eta podcast de co-ostalari Stuniverse The (Bingo Productions).\n29266\t3 Unibertsoaren Across, Artikulua, Astronomia, blogposts, Europako Espazio Agentziak, Mars, Zientzia, Zientzia blog sarea, Space, Stuart Clark\n← Android N: Google desestaliko OS Future HTC The Vive Pre VR entzungailu – Review zorian arabera [VIDEO] →


Irekia Eusko Jaurlaritza - Gobierno Vasco :: Euskadiren egoera orokorraren pertzepzioa hobetu egin da biztanleriaren artean\nEuskadiren egoera orokorraren pertzepzioa…\nErdiak baino gehiagok uste du kultur politikek lehentasun handia izan behar dutela\nEuskadiren egoera orokorraren pertzepzioa oso positiboa da (6,1 puntukoa 0tik 10erako eskala batean), eta 2013an hasi zen goranzko joerarekin jarraitzen du. Izan ere, gaur egungo balorazioa aurretik erregistratutako balorazioen puntu gorenera heltzen da, gaur ezagutzera eman den azken soziometroko datuen arabera. Oraingoan, soziometro horretan Euskadiko herritarrek kulturaren kontsumoari buruz dituzten iritziak eta ohiturak erakusten dira.\nZerbitzu publikoen inguruko balorazio orokorra ere positiboa da. Hortaz, biztanleriaren % 86ren iritziz, Euskadin zerbitzu publikoak oso onak (% 17) edo nahiko onak (% 69) dira.\nKulturari dagokionez, euskal biztanleriaren erdiak baino gehiagok uste du arlo honetako politikek lehentasun handia izan behar dutela; eta % 43k baliabide publikoak kultura eskuragarriago egiteko erabiltzea eskatzen du.\nLanda-lana otsailaren 26tik martxoaren 5era egin zen, etxez etxeko 1.973 elkarrizketa eginez.


Jasone Cenoz: "Hizkuntzak kultura darama eskutik, kode bat baino gehiago da" - Diario de Noticias de Navarra\nJasone Cenoz: "Hizkuntzak kultura darama eskutik, kode bat baino gehiago da"\nm. mindegia 18.04.2021 | 00:55\nJasone Cenoz. Argazkia: Gorka Estrada\nEuskal Herriko Unibertsitateko katedradunak argi dauka eleaniztasuna egungo jendartearekin lotutako errealitate bat dela.\niruñea – Elebakarra izatearena atzean gelditu den errealitate bat da?\n–Toki askotan hizkuntza bakar bat hitz egiten dela pentsatu dezakegu, baina gaur egun aldatu den errealitate bat da. Gurean, bi hizkuntza ditugu aspalditik, euskara eta gaztelania; baina beste toki askotan ez zen hori gertatzen, orain arte. Alde batetik, hizkuntza gutxituak gero eta gehiago errespetatu eta babesten dira: oraintxe ikusi dugu Frantzian onartu den hizkuntza gutxituen lege berria. Beste alde batetik, herrialde batean egon daitekeen jatorri eta hizkuntza aniztasuna nabarmena da. Gure artetik atzerrira joan den jendea betidanik egon da, eta aldi berean etorkinak ere baditugu gurean. Biztanleriaren mugimendua da. Eta noski, inglesa gero eta gehiago zabaltzen ari da, gauza askotarako erabiltzen dugun hizkuntza bat da, ez bakarrik lan munduan, baita beste alor askotan ere. Baina hizkuntza horren rola desberdina da, tresna bezala erabiltzen dugu orokorrean.\nHezkuntzaren alorrean, zein da hezkuntza eredu eleanitzak ikaslearengan daukan eragina?\n–Eleaniztasunak abantailak ditu, maila desberdinetan. Abantaila kognitiboak daude: ikasleak hizkuntza desberdinetan ikasten badu, hasieratik daki gauzak deitzeko modu desberdinak daudela, objektu bat ez dagoela hitz bakar batekin lotuta. Horrek malgutasuna ematen dio maila kognitiboan. Horregatik, emaitza akademikoak eta irakurketa maila hobeak izan daitezke. Horretaz gain, badaude beste abantailak: komunikazio mailan, maila kulturalean€\nHizkuntza bat baino gehiago aldi berean ikasiz gero horietako bakoi-tza okerrago ikasten dela pentsatzen duenik badago€\n–Kontutan izan behar dugu, eta hau oso garrantzitsua da, hiztun ideala ez dela existitzen. Askotan, jatorrizko hiztunak eredutzat hartzen dira, ahoskerari dagokionez adibidez. Ba, jatorrizko hiztunek ahoskera desberdinak dituzte eta askok, adibidez, gaizki idazten dute. Ez dago perfekziorik. Garrantzitsuena gaitasun eleani-tza edukitzea da, gai izateko bakoi-tzak behar duena egiteko: komunika-tzeko, ulertzeko, lan egiteko€ Bi hizkuntza ikasten badituzu, beti jakingo duzu bakar bat dakienak baino gehiago. Batzuetan, eleanitza den hori elebakar balitz bezala neurtzen dugu, eta hori gaizki dago. Eleanitzak azter-tzerakoan, gaitasun eleanitzak dira neurtu behar ditugunak. Gertatu daiteke hizkuntza batean okerrago moldatzea hizkuntza horretan hitz egiten duen elebakar batekin alderatuz, baina elebakarra ez da inoiz eleanitza baino gehiago izango. Hizkuntza horretan hitz gutxiago dakizkiela? Bai, baina hitz gehiago dakizki hizkuntza desberdinetan. Komunikatzeko gaitasuna handiagoa izango da beti eleanitzaren kasuan.\nEredu eleanitzean ikasteak hizkun-tza berriak ikastea errazten du?\n–Noski. Hizkuntzen arteko loturak badaude, maila askotan. Hiztegian izan daiteke, baina baita idazterakoan ere, edo gramatikan. Arrazoi desberdinak daude: alde batetik, loturak ematen direlako hizkuntza desberdinen artean. Nahiz eta euskara hizkuntza oso desberdina izan, baditugu antzekotasunak. Idazlan bat ongi idazten ikasten baduzu, antolamendua eta edukia nola kudeatu, hori ongi egiten jakingo duzu gaztelaniaz, inglesez edo frantsesez. Beste gauza bat da hiztegia edo gramatika. Baina DBHko zientzia liburu bat hartzen baduzu, adibidez, izugarria da jatorri berdina duten hitzak, gaztelania edo inglesarekin alderatuz. Hizkuntzen arteko mailegu asko daude, eta hitz asko daude, adibidez, latinetik edo grekeratik datozenak hizkuntza zientifikoan. Loturen kontua dago, beraz, alde batetik. Eta bestetik, estrategia kontua da.\nZer erran nahi duzu estrategia kontuarekin?\n–Hizkuntza bat ikasten baduzu, hizkuntza bat nola ikasi behar den barneratzen duzula, gaitasun handiagoa izango duzula hirugarren hizkuntza bat ikasteko. Gero eta hizkuntza gehiago ikasi, gero eta errazagoa izango da hurrengo bat ikastea. Erreferentzia gehiago dituzulako.\nMaila akademikotik harago, hizkuntza batek kulturarekin dauka harreman zuzena.\n–Bai. Euskararen kasuan asko ematen da hizkuntza ikasterakoan euskal kulturaren tradizioak, ohiturak, musika, bertsoak€ deskubritzen dituzula. Hizkuntza kode bat baino gehiago da, haren eskutik dator kultura. Jendeak komunikatzeko erabiltzen duen tresna bat baino askoz ere gehiago da. Ikerketen arabera, pertsona eleani-tzak toleranteagoak dira. Bizitza osoan gauzak deitzeko eta egiteko modu bakar bat dagoela pentsatzen baduzu, automatikoki intoleranteagoa izan zaitezke. Modu sinple batean begiratuta: euskaraz eta gazteleraz modu desberdinean agurtzen dugu, ez dugu zehatz mehatz itzultzen. Beste hirugarren edo laugarren hizkun-tza batean agurtzeko beste moduak ezagutzen baditugu ez zaigu hain arraro suertatuko agurtzkeo modu desberdinak daudela ulertzea, errazago onartuko dugu.\nEuskararen eskutik, bertan zegoen baina ezagutzen ez zuten mundu berri bat zabaltzen zaiela onartzen dute hizkuntza helduaroan ikasten duten askok...\n–Bai. Izan ere, gaztelaniaz soilik ikasten baduzu, gure inguruan dagoen eta gurea den kultura ezagutzeko aukera galtzen duzu. Historia, artea, kultura€ Gaztelania nolanahi ere iritsiko zaigu, inguratzen gaituen guztian dagoelako, bere presentzia bermatuta duelako jendartean. Baina euskararen mundu hori ezkutatuago dago, ez dago hain agerian.\nEuskaraz ikastearen hautu erabakigarria. Sociedad


Pushkin itzultzaile - Ivan Igartua - EIZIE\nXX. mendearen hasieran idazleen artean poeta ugari ikusten dugu Europa guztian bezala Errusian, gero hamazazpigarren urtetik aurrera Iraultzak sakabanatu edota deuseztuko zituenak. Garai hartako poetek atzerriko literatur munduarekiko sekulako interesa —agian XVIII. mendetik, Frantziarekin batez ere harreman kultural estuak izan zirenean, somatzen ez zena— biztu zuten Errusia barnean. Poetak berak izan ziren itzultzaile grinatsu eta amorratuenetarikoak. Bere poesiaz gain, Anna Axmatobak adibidez, ekialdea ireki zuen errusiar irakurlearentzat, Txina (Li Po), Korea (Li Jvan, Yun Son Do), eta Indiako (Rabindranath Tagore) poesia itzuliz. Beste akmeista batek ere, Ossip Mandelshtamek, lan aski egin zuen arlo horretan, frantses zahar (epika, eta gero Racine), italiera (Petrarca), georgiera eta alemaniera (batik bat mendearen hasierako poesia espresionista) hizkuntzetatik itzuliz. 1921ean "auzi eta inolako frograrik gabe"3.\nHirugarren hamarkadan Pushkinek Mendebaldeko eslabiarren herri-kanta batzu ere errusieratu zituen. Sarrera gisa itzultzaileak zioen kanta gehienak Parisen 1827.an argitaratutako *La Guzla, ou choix de Poésies Illyriques, recuellies dans la Dalmatie, la Bosnie, la Croatie et l’Herzegowine* liburutik atera zituela. Sarreran bertan, eta hasieran erdi izkutuan mantenduz, kanta haien patua ezagutarazi zuen Pushkinek. "Biltzaile Ezezagunak" behin leinu erdi basati baten erdian aditu eta idatzitako kantak argitara ematea erabaki zuen, lagunek bultzatua, eta forma klasikoetatik urruntzen ziren atzerriko obrekiko orduko interesa somatuz. Biltzaile ezezaguna Prosper Mérimée gertatu zen. Idazle eta eslabista frantsesaren bildumak izandako arrakastak (Mitzkevitx poeta eta jakintsu polakoak "ez zuen –Pushkinen hitzetan– inolako zalantzarik kanta haien orijinaltasunari zegokionez" eta kritiko aleman bat ere bere azterketak egiten hasia zen) egileari gutun bat idaztera eraman zuen Pushkin. Gutuna azken finean haren lagun batek idatzi zuelarik, Mériméek erantzun egin zuen. 1827.an, bere lagun batzuekin batera, idazle frantziarrak bidaia bat burutu zuen italia eta Dalmaziatik. Bidaia hartan jasotako inpresioak zirela eta, Prosper Mériméek Europako literatur munduan modan jarria zegoen exotismo erregionalistaz barre egitea erabaki zuela esplikatzen du. Ondorioz, herri-kanten bilduma eta itzulpena izan behar zuena poesia "mistifikatzaile" orijinala bilakatu zen. Iturri ezberdinez baliatuz eta aski ondo ezagutuz egin beharreko lana, Mériméek bere Altabizkarko kantua prestatu eta aurkeztu zion irakurlego erromantikoari. Jokuari Pushkinek ere ez zion ihesik egin. Mérimée-ren erantzuna honela amaitzen da: "harrotu eta aldi berean lotsatu egiten naiz, Pushkin berari ere ziria sartu diodala jakitean…"


«Ez zekiten anestesista mozkorra zegoenik» | Gizartea | Berria\nNoiz sortua: 2020-02-23 00:30:00\nMedikuaren huts egite bategatik hil zen Miarritzeko emazte bat 2014an, Orthezeko erditze gelan. Alkoholikoa zen anestesista, mozkor zegoen, eta leku okerretik sartu zion arnas hodia. Maiatzean epaituko dute.\nHaurdun dagoen emakume baten irudia, artxiboan. MICHEL GAILLARD Tamaina handiagoan ikusi\nHaurdunaldia ongi zihoan, arazorik gabe, eta, hitzartu bezala, Orthezeko klinikara joan zen erditzera. Baina erditzera zihoanean, mediku obstetrikoak erabaki zuen zesarea egin behar zitzaiola, eta anestesistari galdegin zion Xynthia Hawke lokar zezala». 2014ko irailaren 26a zen, eta guzia normal-normal zihoan Orthezeko erditze gunean (Biarno, Okzitania), Philippe Courtois abokatuak azaldu duenez. Modu «naturalean» erditzeko leku bat da Orthezekoa, eta haurdunaldia ongi zihoala ikusita erabaki zuen Miarritzeko andreak hara joatea. Erditzea konplikatu eta anestesistak esku hartzerakoan korapilatu zen guzia: «Anestesista mozkor zegoen, edana zuen; alkoholikoa zen». Baina inor ez zen konturatu: «Beranduago jakin genuen».\nAnestesiatzeko prozeduran huts larria egin zuen medikuak: arnasteko hodia hestegorritik sartu zion Hawkeri, trakeatik sartu beharrean: alegia, arnas aparatutik sartu ordez, digestiokotik sarrarazi zion. Eta bihotz geldialdi bat eragin zion horrek haurdunari. Anestesistak are hondorago sartu zuen hanka orduan: «Huts egitea berehala ikusi ordez, Xynthia suspertzen saiatu zen, baina ez zuen lortu, eta, azkenean, hil egin zen». Umea bizirik atera zen.\nIa sei urte igaro dira ezbeharra gertatu zenetik, eta tarte horretan kasuaz ikertzen aritu dira. Abokatuaren ustez, ordea, ez dago gertaturikoaz zalantza handirik: «Autopsiak argi azaltzen du zer gertatu zen». Maiatzean eginen dute epaiketa, eta espetxe zigorra eskatuko dute medikuarentzat.\nOspitaleak, ardurarik ez\nAlkoholikoa zen anestesista: «Egunero edaten zuen, baina egunero joaten zen lanera, eta ingurukoak ez ziren ohartzen». Belgikako bi ospitaletatik aurrez kanporatua zuten arrazoi horregatik beragatik, baina Orthezeko klinikak ez zuen horren berri, abokatuaren hitzetan. «Protokoloa bete zuten: kontratatu zutenean bere diplomak egiaztatu zituzten... Ez zuten galdetu bere iraganaz». Norabide horretan, abokatuak uste du osasun instituzioak ez daukala ardurarik Hawkeren heriotzan: «Inork ez zekien mozkor zegoenik».\nEgindako huts larriaren ondoren atxilo eduki zuten medikua, bi hilabetez, eta behin-behinean mediku jardunean aritzeko debekua ezarri zioten. Espetxetik ateratzean, alkoholismoa tratatzeko betebeharra ere jarri zioten, baina abokatuak dio ez duela halakorik egin: «Hitzordu batzuetara joan da, baina odol analisiek erakusten dute oraindik edaten segitzen duela».\nBi helburu dituzte Hawkeren senideek eta haren abokatuak: medikuaren ardura agerian jartzea eta hura zigortzea. Baina bat dute bereziki handia: «Nahi duguna da mediku titulua ken diezaiotela; ezin dezala berriro horretan lanik egin. Arriskutsua da gizartearentzat». Nahigabeko hilketa leporatuko diote, abokatuak berak dionez, «ebidentzia» bat baita ez zuela «nahita hil», eta gehienez ere hiru urteko espetxe zigorra ezarriko diote, beraz.\nBerez, otsailean zen egitekoa epaiketa, baina maiatzera gibelatu dute medikuaren abokatuak bertze epaiketa bat zuelako aldi berean. «Zorionez, ez da gehiago atzeratu», azaldu du Courtois abokatuak. Familiarentzat luzea izan da ibilbidea, tartean, ezin izan dutelako gorpua erraustu «bertze ikerketa bat behar izatekotan». Ziurtasunez daude epaiketara begira, dena den. «Egia badakigu jada. Anestesista da heriotzaren arduraduna, eta uste dut epaiketan hori frogatuko dela. Harrituko nintzateke berriro medikuntzara bueltatuko balitz. Pentsaezina da».


Javier Garrido, Real Unioneko futbolaria:“Guztion artean taldea aurrera atera behar dugu eta partiduak irabazten hasi behar gara” – Irunero\nPosted on 2019(e)ko apirilak 3 2019(e)ko apirilak 12 by Irunero\nJavier Garrido irundarrak, Europako talde ezberdinetan jokalari moduan aritu ostean, etxeko taldean jolastera itzuli da. Bost edo sei urterekin hasi zen lagunekin batera Irungo Dunboa taldea futbolera jolasten. Orain, ordea, Real Unioneko jokalari bezala talde irundarra promozio postuetatik ateratzeko borrokatzeko prest dago.\nUrte askotan kanpoan egon ondoren, etxera itzultzea erabaki duzu?\nBai, orain dela asko kanpoan egona naiz. Iaz hemen entrenatzen hasi nintzen eta lesio bat eduki nuen, nahiz eta nire buruan hemen fitxatzea neukan. Aurten aurre-denboraldian horrela egin nuen eta pozik nago.\nUrte asko eman zenituen Realaren barnean?\nHarrobitik eta Realaren barnean era profesional eta pertsonalean hazi naiz. Beti nire bihotzean eramango ditut Reala eta Dunboa taldeak.\n2003an lehen talderako saltoa eman zenuen?\nBai, lehen entrenamenduak egin ostean, Oviedoren aurkako Errege Kopan debutatu nuen eta 2004ean jokalari bezala hasi nintzen. Hiru urte egon nintzen lehendabiziko taldean eta handik aurrera mugitzen hasi nintzen.\nReala atzean utzi eta Europatik barrena ibili zinen?\nNire buruan kanpora joatearen ideia ez nuen arren, aukera agertu zen eta pausua ematea erabaki nuen. Hiru urte pasa nituen Manchesterren, beste esperientzia polita izan zena. Handik aurrera, aldatu, Italiara joan nintzen eta bi urtez egon nintzen Erroman. Ostean, Norwich-era joateko sekzio bat etorri zen eta beste hiru urte pasa nituen han oso gustura.\nLas Palmas taldera pasa zinen ostean?\nBai, hogei partidu baino gehiago jokatu nituen bertan egondako urtean. Hasieran kostatu zitzaidan, berandu iritsi nintzelako eta, forma fisikoa berreskuratu ostean, erritmoa hartu nuen. Denboraldi txukuna egin genuen eta handik Txiprera joan nintzen.\nZelako esperientzia izan zenuen Txipren?\nJoan nintzenean ez nengoen oso seguru, gainera bikotekidea hemen nuen. Azkenean joateko erabakia hartu nuen eta urte bat jolastu nuen bertan, Liga irabazteko borrokan ibili ginen.\n“Jokalari oso onak ditugun arren, talde bezala zerbait falta zaigu”\nNolakoa da Europatik itzuli eta etxetik zu ibilitako beste taldeen aurka jolastea?\nDenboraldia hasi aurretik lagunarteko partiduak jolastu ditugunez ohitzeko aukera izan dut. Gauzak ezberdinak dira, orain hemen nago maila ezberdin batean eta momentu eroso batean aurkitzen gara, azken egunetan gertatutako gorabeherak alde batera utzita. Guztiak egoera honetara iritsi izanaren errudun gara,baina, taldea aurrera atera behar dugu, lehenbailehen partiduak irabazten hasi behar gara.\nAlberto Iturralde entrenatzaile berriarekin, entrenamenduetan aldaketarik nabaritu duzue?\nOraindik goiz da eta bakoitzak taldea zuzentzeko era ezberdin bat dauka. Azken finean gu jokalariak gara eta guk atera behar dugu hau aurrera. Izan ere, errazagoa da entrenatzailea kanporatzea, 20 jokalari kanporatzea baino. Hori guztiok dakigu eta gure esku dago aurretik dauzkagun 8 partiduetan dena ematea.\nDenboraldian zehar izandako berdinketetan puntu asko galdu dituzuela uste duzu?\nEz da normala. 17 berdinketa izan ditugun arren, batzuk oso partidu onak izan dira, talde onen aurka. Besteetan, ordean, nire ustez gu baino maila baxuagoa duten taldeak gurekin berdinketara iristea lortu dute. Orain hori ahaztu eta hurrengo partiduko hiru puntu garrantzitsuak lortzen saiatu behar gara.\nNola ikusten dituzu hurrengo partiduak?\nUne honetan dugun egoera ez da pozgarria. Jokalari oso onak ditugun arren, talde bezala zerbait falta zaigu eta hori txukundu beharra dugu.\nPosted in KirolakTagged futbola, Futbolaria, irun, irunero, kirolak, Real Union


Iban Arantzabal, TOKIKOMeko lehendakaria: "Gaur egun nekez ikusten dut gauden tokian egotea toki hedabideok Tokikom ez balego" - Txorierri - Aikor.eus\nIban Arantzabal, TOKIKOMeko lehendakaria: "Gaur egun nekez ikusten dut gauden tokian egotea toki hedabideok Tokikom ez balego"\nt/a: Goiena 2021-04-28 11:06\nEgubakoitzean egin zuen Tokikomek, toki komunikabideen bateraguneak, urteko batzar orokorra, Eibarren. 2020aren balorazioa egin zuten. 2021erako eta aurreragorako asmoak eta helburuak ere izan zituzten hizpide. Batzar hartan gauzatu zen presidente erreleboa ere. Izan ere, azken lau urteetan Tokikomeko presidente izan den Jone Guenetxeak Goiena Komunikazio Taldeko zuzendari nagusi Iban Arantzabali pasa zion lekukoa.\nEta inportanteena. Gu zero kilometroko hedabideak gara, eta ez herritarrendako bakarrik, herritarrekin egin behar ditugu hedabideak. Hor badaukagu zer ikasi. Komunitatea askotan aipatzen da, baina ez dago oso zehatz definituta, ezta, komunitatearen parte izanik, zer egin behar dugun ere. Oraindik definitzeko eta ikasteko daukagu. Honetan estropezu ere egin beharko dugu. Baina planteatu behar dugu komunitategintza bateratua izan dadin, gure herrietako komertzioekin, gure herritarrekin, gure hedabideekin… Ze tokiko hedabide bat, zer da komertzio txiki bat baino. Gu bat gehiago gara. Sinisten dut, gainera, batera egin beharko ditugula gauzak.